text:
KAGAME AHATIRA ABAHUTU GUSABA IMBABAZI,ESE WE AZAZISABA NDE?
Mugihe abanyarwanda bo mu bwoko bw’abahutu bakomeje kwigerekaho urutsyo,nyamara nta uzabafasha kurwikuraho, kuko bajya kurushyirwaho nta wabafashwe ku ngufu za leta,gusaba imbabazi s’icyaha,ariko kandi ntabwo byari bikwiye kuba imwe mu mpamvu ya politiki kugirango abahutu bose bagibweho n’urubanza rwa jenocide kuko icyaha ari gatozi.
Gusa na none nta wabirwanya kuko ubuhanuzi bwo muri 2007 buvuga ko abahutu bazasaba imbabazi muri stade amahoro iremera,kandi ubutegetsi bwabo cyangwa gutegeka kwabo kuzaba kurangiye.Ibyo bakora iyo baza kumenya icyo bivuze ntabwo abahutu bose bagashyizwe mu gatebo kamwe ahubwo buri muntu ku giti cye yarakwiye guhanirwa ibyo yakoze ariko atari ukugendera mukigare.
Ikinyoma cya ndi umunyarwanda ubwo se abari mu mahanga b’impunzi,bivuga ko atarabanyarwanda?ayo namayeri ya fpr yashatse kugirango abanyarwanda baterwe ubwoba bityo bemere ibyo fpr yifuza utabyemeye azaba atar’umunyarwanda!Ubu se mu mahanga ibyo barabizi ntibatubwira ko turi abanyarwanda mu gihe mu gihugu cya tubyaye bamaze kudukura mu mubare wabanyarwanda.
Fpr yasimbuye Imana yo mujuru kuko ibyo bakora wagirango bamaze kugera nyamara ntaho bavuye nta naho bagiye kuko imiruho iracyari yose umuruha wabahaze ungana n’umuruho wabashonje,iibazo biracyabategereje nta byagiye kuko aho kugirango imiruho igsbsnuke shubwo yarushijeho kwiyongera.
Abafatanije kubona igihugu bacitsemo ibice icyo ubwacyo n’ikibazo,abacika cumu bakomeje guhemukirwa bacuruza amagufa yabo dore ko n’igihe cyo kuyibuka cyegereke icyo nacyo nikibazo cyihariwe ubwacyo ariko fpr yibwira ko yamaze kubashyira mungoyi badashobora kwinyagambura nyamara abanyarwanda bamenyereye ko iyo bigiye gushya bitangira gushyuha.
Nyuma yuko abahutu bamwe bemerete fpr ko bazasaba imbabazi ku karubanda,byatumye abahutu bari basinziriye bigize ba ntibindeba babonako baguye mu mutego,bituma batangira guhaguruka ariko amazi yari yarenze inkombe,abahutu bagirimana kuko Umwami ariwe uzategeka,bitabaye ibyo hakajyaho repubulika yasimbura fpr,uwajyaho wese yakwitwaza gusaba imbabazi z’abahutu bagashyirwa mu gitabo cy’ubunyangamugayo mucye ibyo bikazabakura murubuga rwa politiki cyane ko aribo babyiyemereye.
Ntawukwiye gutinya gupfa kuko gupfa ntawe yinshe,burya ibibi birarutana,aho kwihambira ibuye mu ijosi wakwemera ugapfa ariko ntuhemukire igisekuruza kizagukurikira kuko abazavuka bazasanga abahutu barakoze jenocide ndetse baranasabye imbabazi muri rusanjye kandi bo ntaruhare babigizemo.
Bivuze ngo hagati yabahutu n;abatutsi har’inzigo hagati yabo,saho bizagarukira no gushyingirana nabyo ubwabyo bizaba ikibazo cyubunyanga mugayo mucye n’ubupfura bucye bwagaragaye hagati mu muryango wabahutu ibyo byose bizagira ingaruka kurubyaro rwabanyarwanda bo mu bwoko bwabahutu.
Me EVODE YEMEYE KURYA IKIGORI AHINDAGURE AMATEGEKO ABOHE ABAHUTU KUBERA UMGATI HANYUMA NIBAMARA KWIHAMBIRA BATI FPR NABAGOME:
Nkuko tumaze igihe tubagezaho inkuru z’uburyo abanyarwanda bo mu bwoko bw’abahutu uburyo ki,bamaze kwihambira urutsyo mu ijosi kubera mpemuke ndamuke ndetse utibagiwe nabana wabyaye ngo ni uko biga mu mahanga ariko ukibagirwa ko aherezo y’inzira ari mu nzu.
Me Evode wakunze kumvikana kumaradio mpuzamahaga nka bbc gahuza ijwi ryamerica asenya ubutegetsi bwa fpr,none abaye uwambere gusaba imbabazi fpr usibye ko yongeyeho ko atakoze jenocide,nyamara niwe ugiye gukoreshwa guhambira umuryango wabahutu akomokamo.
Kuko ibyo fpr ikora irareba imbere mu mategeko mu myaka iri mbere,uko itegeko ry’ingengabitekerezo ryaje ninako nayandi azaza,ubu ingengabitekerezo niyontwaro ikomeye fpr yakoresheje mu matora ya 2010,iyo ngenga bitekerezo ninayo ifunze Umuhoza ingabire victoire waruje gucungura abahutu nabatutsi wenda bakaba baboneraho ariko ingengasi yaramuhitanye.
Iyo chapter yararangiye ubu hari guhimbwa iyo muri 2017,ubu rero amakuru atugeraho aravuga yuko me Evode ko ariwe ugiye gukoreshwa muguhambira abahutu batavuga rumwe na fpr,ndetse har’uwo aherutse kubwira yuko atareka umugati wa fpr ngo ategereje abahutu badafite gahunda,yongeraho ko bategereje imyaka 20 bibwira ko fdlr hari icyo izageraho none akaba amaze kubona yuko ntacyo bazageraho.
Biravugwa yuko fdlr bari ibihumbi 40.000 by’abasirikare,none hakaba hasigaye 5.700 byabasirikare,asanga rero abatarafashe igihugu bakiri ibihumbi 40,ntabwo bazagifata bamaze kugera kubihumbi 5,ngo ibyo byose byamuciye intege ahitamo mpemuke ndamuke,none ubu akaba amaze kwemerera umuryango fpr inkotanyi ko ibyo bazamusaba byose azabibakorera.
Ibyo biravugwa yuko fpr nayo yemeye kumuha agafaranga kuko atarakabuze ndetse ngo bazanamugira minisitiri ubwo we azaba arangije kariyeri ya politiki ntakindi azaba agikeneye,ahasigaye abana be bakazabaho neza ariko badafite uburenganzira mu gihugu ko icyangombwa aramafaranga,ataramafaranga cyangwa igihugu ngo kuko igihugu ushobora kugikeneramo ntikigire umumaro kimarira cyangwa nawe ugire icyo ukimarira.
Me Evode yemera ko umuryango we ubayeho neza niyo hatabaho ubutegetsi bwabahutu,avuga ko igihe cyose fpr izaba ikiri kubutegetsi ngo nta gihe itazakenera abahtu ngo ibagire ibikoresho,ibyo rero bishobora guhesha abana be kubaho neza kuko bazaba barize neza ndetse ngo sinangombwa kuba mu Rwanda igihe cyose wabona ubuzima bwiza busumba ubwo mu gihugu cyawe singombwa ko uhaba Evode niko abibona.
Ariko Evode nyamara abaye nka Twigiramungu kuko agambaniye bene wabo ndetse akaba agiye kubacisha umutwe akoresheje amategeko kugirango fpr izabone intwaro yogupyinagiza abanyarwanda bo mu bwoko bw’abahutu,reka turebe aho iyi mvura igiye kugwa aho yerekeza ahari ishobora kudukiza amategeko ya Evode na fpr.
UMUZIMU ARIRA KUMUNYAGASANI:
Amakuru akomeje gutangazwa nabayoboke ba fpr batifuza ko amazina yabo yashyirwa ahagaragara,cyane abagize N.E.C ya fpr,abaravuga ko har’ibyo badashobora kwihanganira kubona fpr igeze aho ihamba amagufa yabahutu ikayitirira amagufa yabatutsi bazize jenocide nayamara arayabahutu ko biteye agahinda.
Imwe mu mibare batanga bamwe mubagize inama ya National Executive Committee NEC,bavuga ko abacitse ku icumu baguye muri jenocide ko bagera kubihumbi 800 nyamara ngo bishobora no kurenga,ngo iyo ukoze imibare ngo ubuni buri mwaka hakagombye guhambwa ibihumbi 4444 buri mwaka nyamara mu minsi 100 yaburi mwaka hagiye hahambwa abarenze abarenga ibihumbi 10000 ukurikije imibare itangwa nabanyamuryango wa fpr.
Ikindi ni uko abahambwa bose baba bazwi neza mkarere bakomokamo,none basigaye bahimba nabiyitirira imiryango ibyo bikajyana nabigishwa ko bagomba kwihahamukisha kugirango bigaragare ko abahutu bahemukiye abatutsi,ese ubumwe n’ubwiyunge bwabaho gute uhora wibuka ubuhemu wakorewe?ese uwahemutse we,azumva ryari ko yababariwe?wamugani fpr iyoborwa nabadaimoni,wabonye abantu bahora bazikura ibyaboze?
Amakuru batanga bavuga ko ngo abacika cumu bamaze kumenya ikinyoma cya fpr nubugome bwayo,bituma ibyajenocide babivamo burundu nibo fpr yahise ishaka abatutsi baturutse hanze ibajyana kubigisha Training yokubigisha uburyo bagomba gukunda igihugu cyabo batangira kwigishwa uburyo bazajya bihahamukisha igihe cyose habayeho kwibuka,abatanga ayo makuru bavuga ko ngo buri umwe agenda ahabwa ibihumbi 50,000frw.
Ubundi ubumwe n’ubwiyunge bwakagombye kuba nabahutu baguye muri jenocide bibukwa cyangwa basi bikitirirwa intambara yabaye 1994 ko ariyo baguyemo noneho hakaba guhoza ababuze imiryango yabo kumpande zombie,ese ayo magupfa nabayamara bayitirira abacitse ku icumu fpr ikava kubutegetsi abahutu bazabigenza bate ko nibura abatutsi bamwe nabamwe baba barabonye nayo magufa;abahutu bo bazabigenza bate?cyangwa ibyabo bizaba akayandege yo muri Malaysia yagiye umuti wa mperezayo.
Indege ya mu gihugu cya Malaysia yarabuze kuva yahaguruka mu murwa wa kuala LUMPUR,abahanga mu byindege bakoze ubushakashatsi munsi y’inyanja ibirometero 92000 barahebe imiryango yababuriwe irengero yabuze agakuru k’imiryango yabo.
Ibyo byabaye kuwa 06 werurwe, 2014, tekereza kubura abantu bawe bari mu gihugu ukaba utakwemererwa guhamba umuntu wawe ngo ni uko urumuhutu birababaje ubwose la;batandukaniye hehe na Habyara bakuye kubutegetsi?yimanye park ya kagera ngo abantu bayituremo fpr ifashe igihugu ibigenza kwa kundi noneho yongeraho no kwirukana inka akinyarwanda ngo barashaka izakijyambeere ubwo abatutsi basubira iyubuhungiro bajya gushaka aho babona ubwatsi bw’inka.
Fpr nti yanyurwa ibasanga muri Tanzania ibirukanayo,no muri Uganda naho ni uko babuze uko bumvisha Museveni bakagombye kubabarirukanywe ubuhemu fpr ikora wagirango ntamana iriho mu ijuru nta nubwo igira umutima uyicira urubanza,ariko igihe kirageze ngo noneho ibyari ibanga bishyirwe ahagaragara kandi baryozwe ibyo bakoze!Tekereza rero ubwo hazashyirwaho urukiko rwoguhiga umuntu wese wabaye muri fpr kugeza ivuye kubutegetsi?bizaba ar’ibicika.
Ese icyo gihe noneho urwo rukiko ruzajyanwa he la?birashoboka yuko rwakomereza Arusha,ariko se ubwo bwicanyi bwazitwa jenocide yakorewe abahutu byazagenda gute la?kizaba kizaba kibaye 1 kuri kimwe1 ubwo umugambi wa Tito Rutaremera uzaba wuzuye nkuko yabyifuzaga aho yabwiye Theonest Rizinde ngo abanyarwanda bafatane ukuboko abasaguka babice.


c: text/html

text:
Uduheri two ku mpande y’ izuru akenshi dukunda kuzanwa no kuhoga nabi kandi ari ahantu harangwa n’amavuta menshi. Mu gihe ukaraba mu maso ni byiza ku itonda kuko burya ku izuru harangwa n’udutsi tworoshye tujyana amaraso mu mutwe .
Si byiza kwihutira kumena uduheri twaje hafi y’izuru kuko dushobora kugutera amabara cyangwa ikindi kibazo cy’u mutwe.
Kugira ngo utwo duheri dushire rero mu gihe ukaraba mu maso jya uhibanda uhakube buhoro buhoro, ushobora gukoresha ibikoresho byabugenewe ( facial scrub,gants) ukahibanda akanya, nyuma utwo duheri tuzagenda dushira buhoro buhoro nta mabara bigusigiye cyangwa ikindi kibazo kivutse cyashamikira ku mutwe.
Bimwe mu byo wakoresha mu kuvanaho uduheri two mu maso
Ibikoresho
Umuneke
Utuyiko dutoya 6 twa polici (oats)
Utuyiko 4 dutoya tw’amata (inshyushyu)
Uko bikorwa
Ushyira amata mu gikombe ugashyiramo umuneke ukawunomberamo warangiza ugashyiramo polici ukabinomba mpaka bifashe ,maze ugatosa mu maso ukahasiga ukoresheje intoki ujyenda uzengurutsa, ukabigumishaho iminota 15,ugakaraba amazi y’akazuyaze.
Amata ni meza mu gukuraho imyanda iba iri ku ruhu (good exfoliator), umuneke nawo ugira intungamubiri y’imyunyu ngugu (potassium) nziza ku ruhu kuko ifasha mu kuzengurutsa amaraso meza mu mubiri ; polici (oats) ni intungamubiri nziza ku ruhu kuko yongera itoto ry’uruhu (good moisturizer) bisaba ko wabikora rimwe cyangwa kabiri mu cyumweru, kugira ngo uruhu rurusheho kuba rwiza nta ngorane.
Uko wakuraho uduheri two ku mpande y’izuru
Uduheri two ku mpande y’ izuru akenshi dukunda kuzanwa no kuhoga nabi kandi ari ahantu harangwa n’amavuta menshi. Mu gihe ukaraba mu maso ni byiza ku itonda kuko burya ku izuru harangwa n’udutsi tworoshye tujyana amaraso mu mutwe .
Labels: ubwiza

robotstxt: allowed

filter: keep


text:
Iki gikorwa cyabaye kuri uyu wa Kane tariki ya 29 Nzeri 2016, cyari muri gahunda y’iyi sosiyete yo kwegera abakiriya bayo ikora buri mwaka.
Umuyobozi ushinzwe ubuterankunga no kwamamaza ibikorwa bya MTN Rwanda, Alain Numa, yabwiye IGIHE ko iyi gahunda yatangiye muri Nyakanga 2016 aho MTN imaze kwishyurira mituweli abantu 500 batishoboye batuye mu Turere twa Rusizi, Nyagatare, Musanze na Rubavu.
Yagize ati “ Ibi biri muri gahunda dufite nka MTN yo kujya twegera abakiriya bacu buri mwaka, dufite intego yo kugira ngo twumve uko bakira serivisi zacu n’ibyo banenga kuko bituma tumenya uko twikosora.”
Yongeyeho ko kurihira abatishoboye mituweli MTN ibikora kugira ngo isangire inyungu iba yarabonye n’abakiriya bayo kuko ari bo iba iyikesha.
Suzan Nyagato, umubyeyi w’abana 15 utuye mu murenge wa Matimba, avuga ko yishimiye kuba MTN yamurihiye mituweli kuko yari yarabuze ubushobozi bwo kuzirihira abana be bose.
Yagize ati " Nishimye cyane kuko izi mituweli zizatuma tubasha kwivuza twese mu muryango wacu kuko Leta ni yo yazinyishyuriraga ariko na yo yarihiraga abana umunani gusa.”
Yakomeje avuga ko yasanze nta kintu mu buzima bwe kimurutira kugira mituweli bitewe n’uko iyo abana be barwaye bahita bajya kwivuza batarinze kurembera mu rugo.
Umunyamabanga Nshingwabikorwa w’Umurenge wa Matimba, Mushabe Claudien, we yavuze ko iyi nkunga bahawe na MTN izabafasha kongera umubare w’abafite ubwisungane mu kwivuza.
Yagize ati “ Byadushimishije cyane kuko abo bantu bari basanzwe bagira ikibazo cyo kwivuza kuko n’ubwo twabafashaga ntitwashoboraga kubafasha bose, rero biradufasha kongera umubare w’abafite mituweli kuko n’iyo cyaba ari igice kiyongereyeho tuba tugabanyije umubare w’abapfa.”
Yakomeje avuga ko abaturage bagera kuri 90% ari bo bamaze kwishyura mituweli mu murenge ayoboye ndetse anasaba abaturage gushyira imbaraga mu kwifasha kurusha uko bategereza gufashwa n’abagiraneza.


text:
Akibivuga uwo muntu yarongeye noneho ahondagura cyane, ako kanya Papa ahita abatura umukoropesho wari uri aho, asohoka yihuta ari nako yitotomba cyane nanjye musohoka inyuma, agifungura umuryango natunguwe no kubona aba police, Papa wari umanitse umukoropesho awumunura buhoro ajugunya hasi,
Papa-“Eeeh! Murakaza neza iwacu, hano ni kwa Mateso umugabo uhamye, uwo abaturanyi bakunda, ubu rwose nta muturage utanzi, icyo mushaka cyose ndakibaha yaba icyo kunywa cyangwa icyo kurya, cyeretse icyo mudashaka”
Police-” Ntabwo tuje hano kunywa no kurya Mzee, tuje kugufata kuko hari ibyaha ukurikiranyweho, dore izi ni impapuro zitwemerera kuguta muri yombi”
Papa-“Oya…oya rwose niba aricyo kibagenza muze mwicare tubiganireho, rwose nari ndi gukoropa naba bana babibabwira neza, hano nsanzwe nkora akazi kose nta kibazo nanabikora mureba do…”
Papa yatangiye gukoropa mu mabuye, aba polisi si uguseka bajya hasi, njye warebaga byose nabuze icyo mvuga ndebye inyuma yanjye mbona Linda amarira amuzenga mu maso,
Papa-“Murabona se ntagashoboye, ubu nibwo buzima twiberamo, abana banjye barankurikije, barateka ngakoropa, bakoza amasahani ngahinga, mbese nta mpamvu yo kumfata”
Police-“Erega ibyo wigira ntabwo tubireba? Umukire nkawe nta kuntu utaba uzi gusoma?”
Papa-“Gusoma? Eeh! Gusoma ndabizi ariko amaso yanjye yarananiye, ubu kugira ngo nzarebe ibintu binyegereye ni ukwambaza Imana y’i Rwanda”
Police-“Ok! Aho kugira ngo tugusomere, reka umwana wawe abe ari we ugusomera utagira ngo turi gusoma ibyo twishakiye”
Papa-“Fata sha Gabby! Ni wowe nishyuriye amafaranga yanjye nakoreye imyaka n’imyaniko, kandi usome neza nako usome ibinyura So mu matwi”
Nakiriye impapuro ebyiri aba polisi bari bafite, nubwo ntari niyizeye mu gusoma neza ariko naragerageje, rumwe mu rupapuro nakiriye rwari rwanditseho ngo:
“Nkuko tubisabwa n’ubugenzacyaha turasaba ko Mateso uzwi cyane mu bucuruzi atabwa muri yombi kubera ibyaha akurikiranyweho, iby’ingenzi akaba ari ubucuruzi bwa magendu no kwambura bank abereyemo umwenda, dutegetse ko aho ari hose afatwa akabazwa ibi byaha bishobora no kwiyongeraho ibindi”
Nkimara gusoma ibyari byanditse ku rupapuro ako kanya urushyi rwiza rwasatiye itama ryanjye ngo pyaa,
Papa-“Nta soni! Niko, uratinyuka ukagambanira So?”
Njyewe-“Papa! Ubu se koko umpoye iki ko ibyo nsomye aribyo byanditse aha?”
Papa-“Ceceka aho se nyine, harya ngo nuko ntazi gusoma…nako ntareba neza?”
Police-“Ariko ibyo umwana wawe asomye nibyo ahubwo niba waba ushidikanya twaha nuyu mukobwa wawe akagusomera”
Linda-“Oya rwose Papa ararengana, njye ntabwo nabisoma…”
Police-“Ntako tutakugize Mzee! Ahubwo jya imbere tugende, ibindi bisobanuro uzabitanga uri mu maboko y’ubutabera”
Papa-“Afande…”
Amapingu yambitswe Papa njye na Linda dutangira kurira, muri ako kanya Mupenzi aba arinjiye, umu polisi umwe atangira kumubaza,
Police-“Wowe bite?”
Mupenzi-“Njyewe se? Nyine kubera ibyabaye nari nje gusura abasigaye, uyu ni Boss aba bana ndi tonto wabo, ni njyewe twari kumwe mukanya..nako..”
Police-“Eeh! Wahinduye imyenda twari tukuyobewe, twari tugize ngo nundi uzanye mawazo hapa, sawa ba ugiye kuruhande”
Linda-“Mupe! Wavugiye Papa ko bashaka kumujyana”
Mupenzi-“Humura ndahari Li! Muhumure mwebwe ntabwo bamujyana nako niba afite ibyaha turasigarana nta kibazo”
Police-“Ok! Ubwo mubonye uwo musigarana reka tujyane uwo twatumwe ibindi byose muzabimenya nyuma”
Njyewe-“Papa! Oya mwitwara Papa…”
Mupenzi-“Afande! Nta kibazo rwose mugende, ndabizi Boss ararengera nako ararengana”
Papa amze kuduha imfunguzo n’ibindi byangombwa yagiye imbere uko yari yambaye, basohoka mu gipangu tureba, turabakurikira binjira mu modoka irahaguruka, njye na Linda amarira yo yari yageze ku birenge,
Mupenzi-“Ngaho mwihanagure, ntagiye mureba? Ahubwo nimukomeza kurira namwe baragaruka babatware”
Njyewe-“Mupe! Waretse tugakurikira Papa?”
Mupenzi-“Ntuzongere kumvuga mu izina, ubu njye nitwa Tonto, wabyumvise nawe?”
Linda-“Yego”
Njyewe-“None se ko Papa agiye turasigara hehe?”
Mupenzi-“Mureke ibyo by’amarira, murumva? Ubu ni njyewe So na Nyoko, igihe nabakoreye binyemerera kuba namwe mwankorera, uwo mutari muzi ni njye, mujye imbere tujye iwanyu nako iwanjye”
Njye na Linda twagiye imbere, twinjira mu rugo turuhukira muri salon, Mupenzi yicara mu ntebe Papa yicaragamo wenyine, nta wundi washoboraga kuyicaramo, maze atangira guseka cyane,
Mupenzi-“Hhhhhhh! Harya ngo iyi ntebe niya nyir’urugo? Hhhhh! Ngo nta muntu numwe wayicaramo?”
Linda-“Tonto ko wicara mu ntebe ya Papa?”
Mupenzi-“Dore mbese uko kareba neza, n’ibyiso byiza nk’ibya nyina, uko gateye neza se kakiri gato, uwagaterura akakadunda ku buriri nibwo kakumva umwobo nyina yanshukuriye uko ureshya”
Njyewe-“Mupe! Ko…”
Mupenzi-“Nakubwiye ngo iki? Guhera uyu munsi nta kumpamagara mi izina, nitwa Tonto ni njye ugiye kuborora nako kubarera, ahubwo reka mbe ngiye kwigurira kamwe nsange mwatetse ndye ndyame”
Mupenzi yarahagurutse arasohoka, dusigara aho njye na Linda, ntawe ubwiye undi dutangira kurira ntawe uduhoza, nyuma y’akanya katari gato turihanagura, ndahaguruka njya mu gikoni ntangira guhutera imbabura nkuko nabonaga Kazungu abikora rimwe na rimwe iyo nabaga ngiye mu gikoni nubwo ntari mbyemerewe.
Nakoze ibyo nshoboye mvanga ibyo nabonaga hafi, burya ngo ikijya mu nda ntigihumanya, byarahiye mfa gutereka ku meza, njye na rinda twirwanaho dusinzirira muri salon.
Mu masaha akuze y’ijoro Mupenzi yatashye ahondagura inzugi dukangukira rimwe imitima ituvamo, yavugaga nkuwasinze,
Mupenzi-“Mukingure, ni njye Mupenzi”
Linda-“Ayiweee! Niwe Gabby! Ni Mupenzi kandi yasinze”
Njyewe-“Li! Icecekere wirira…ariko ubundi? Nako ntabwo mukingurira, njyewe Gabby ntabwo mukingurira natahe iwe”
Linda-“Oya Gabby! None se turarara muri iki kizu twenyine?”
Mupenzi-“Ko mudakingura ariko? Mwamenyereye kuryama mugafiningiza tukabagokera…mumenye ko ibintu byahindutse”
Linda-“Kingura Gabby! Kingurira Tonto yinjire, ntiyatubwiye ko agiye kutwitaho?”
Naratuje ntangira kwibaza ibyo ntibajije cyera, koko ibintu byari byahindutse nta wundi muntu twari dufite uretse Mupenzi wari utuzi kuva mu buto bwacu, nta yandi mahitamo narakinguye Mupenzi arinjira,
Mupenzi-“Mufungure amatwi yanyu mwumve neza, ubutaha njye ntekereza gutaha mwankinguriye, murumva?”
Linda-“Yego!
Mupenzi-“Yego…yego nawe, ujye uvuga yego mbona ibiryo ku meza, ese ubundi ko ntabyo mbona?”
Njyewe-“Ngibi ku meza Tonto!”
Mupenzi yatambutse agwirirana n’ameza aricara amfunduye araseka cyane arihirika, arahaguruka aza ansanga nanjye ntangira gusubira inyuma kubera ubwoba,
Njyewe-“Tonto! Utubabarire ntudukubite na Papa ntiyadukubitaga”
Mupenzi yarahagaze ariyumvira azunguza umutwe asubira inyuma aterura bya biryo araza abidutereka imbere,
Mupenzi-“Wa mugani wanyu kubakubita ntabwo ariko kubitura, ngaho ibi byondo byanyu mubirye mu bimare, ubundi mujye kuryama, mutanyanduriza inkoko nasashe mu nda”
Twarangije kurya Mupenzi agiseka, tugize ngo tujye kuryama nibuka ko bijya kuba nari ngiye kujyana na Papa ku ishuri,
Njyewe-“Tonto! None se bizagenda gute ngo Papa agaruke?”
Mupenzi-“Hhhhh! Ibyo byo mubyibagirwe, Papa wanyu yirengagije ko umuntu aba muwundi, ibyo yakoraga yari azi ko ntabizi gusa yari azi neza ko bizamugaruka, icyo mutari muzi niki, gira so yiturwa indi, niko umunyarwanda yavuze nubwo ntari mpari ariko abafite amatwi barabyumvise, mushikame sha mubone”
Njyewe-“Mana yanjye weee!”
Mupenzi-“Mujye kuryama, ahubwo se…ndaryama hehe ra?
Njyewe-“Tonto! None se ko Papa bamujyanye twari tugiye ku ishuri, ejo wazanjyanye ko bari banyirukanye ukamvugira ngakomeza gukurirayo”
Mupenzi-“Hhhhhhh! Ni ugukurirayo nyine, abize barize ‘bic’ ikigura atanu, ubu se namwe mwakwibara mubiga ra? Nkunze ko ari ugukurirayo, niba mutarakuze mwarasibye, cyangwa ntabwo mujya mwumva amakuru? Ngaho hirya no hino abana bo kwa Mateso nibo baherekeza abandi…niba mutari mubizi mubimenye, So yasuzuguye abantu, yirengagiza ko umuntu abyarwa n’umuntu, akarerwa n’abantu, agakuzwa n’abantu, akigishwa n’abantu, agashyingirwa n’abantu yewe agashyingurwa n’abantu, araje abone umuntu uwo ariwe”
Mupenzi akivuga telephone ye yarasonnye, akanda yes ashyira ku gutwi, arahaguruka akingura umuryango wo hanze, sinzi uko kumukurikira byanjemo ibyo yavugaga byose narabyumvise,
Mupenzi-“Yes yes! Ndakumva…ubu ni njye uyoboye…bamutambikanye da!…nari mpibereye…ariko uziko aribyo reka ngende gacye usyonyora agahungu n’agakobwa ntahonyora, bazabibona buhoro buhoro…sawa sawa urakoze”
Agikupa nahise ngaruka niruka nicara impande ya Linda, Mupenzi yinjira yisetsa akora mu kabati akuramo ya nzoga Papa yari yaratumenyereje asuka mu karahuri atangira kunywa tumureba,
Mupenzi-“Naho ubundi se naberekaga uko ubuzima bumeze ,muri iki gihe, buriya iyo utize nako ejo uzinduke nkujyane, utazabura ibyara ngo ni ibyago Mupenzi yaguteje”
Njyewe-“Murakoze Tonto!”
Linda-“Umva yeweee! Nanjye muzabanza mujyane ku ishuri”
Mupenzi-“Nta kibazo kabisa! Mwebwe munyizere nzabakorera n’ibirenze ibyo mutekereza”
Njye na Linda twarishimye tujya kuryama, Mupenzi arara bwa mbere mu cyumba cy’abashyitsi.
Mu gitondo nabyutse nitegura, Mupenzi yatsa imodoka tujyana Linda tumugeza ku ishuri, dukomereza mu Ruhengeri aho nigaga.
Twagezeyo abanyeshuri batangira kudushungera biratuyobera, dukomeza mu biro bya Directeur dusanga nta wurimo twicara aho turategereza.
Tukicaye natunguwe no kubona Kevin ari kumwe n’umukobwa mwiza ufite igihagararo, wambaye neza, ubona ko ari umusirimu bihagije, nahise nibuka uko byose byagenze ndahaguruka ngo nsuhuze Kevin ariko we ahita ahindukira, wa mukobwa bari bazanye isakoshi ye yitura hasi ndikanga,
Mupenzi-“Ndarota cyangwa?”
Uwo mukobwa yipfutse mu maso, njye warebaga byose nabonaga baziranye bitari ibya aha hafi, Mupenzi yarahagurutse aramuhobera akimufite mu gituza Directeur aba arinjiye ari kumwe na Animateur,
Directeur-“Yampaye inka! Abategerereza iwanjye se ni uku tubasanga?”
Mupenzi na wa mukobwa bararekuranye, inseko ziba nyinshi kuri bo biratuyobera,
Directeur-“Ariko se ibyishimo bizahuza abantu n’amakosa abahuze? Ndabona aba bana mbazi, Basa nabo nifatiye njyewe ubwanjye batorotse ikigo nkabaha week end”
Animateur-“Nibo Master! Uyu yitwa Gabby, uyu nawe yitwa Kevin bari muri babandi bamanitse hariya ku matangazo, ahubwo se ko biruhije baza aha ntabwo bazi gusoma?…………………………………………………………………
Ntuzacikwe na episode ya 13 ejo mu gitondo


text:
IMANA niyo ireba ukuri
ariko ndibaza abavuga ngo Rugagi numukoziwimana!imana ntigira abakozi ahubwo rugagi nirwiyemezamirimo
Rugagi Simushiramakenga,umuzuko Nturagera.
NTITUGAPINGE HARIGIHE YABA YARATUMWE N’IMANA
Mwese murapfa ubusa,byose bishobokera uwizeye.musome abaheburayo 11.1...
Alikose nkawa Makanzu Benjamini,wita Rugagi umutubuzi haruwiwanyu yatuburiye?Ariko mbere yo kuvuga mwagiye mubanza gukaraga ururimi rwanyu inshuro zirindwi,mukabona kuvuga.Bishop Rugagi ntawe ahamagara,ntawe ajya gukura iwe,abantu bose baza bamusanga.Mwe mumusebya rero ntabwo bitangaje kuko na Natanaél mbere yuko yemera Yesu, Filipo amumubwiye,yari yabanje kuvuga ahinyura at’ese haricyiza cyava i Nazareti?Nyamara Filipo yaramubwiye ati ngwino urebe.Natanaél yaremeye ajya kureba, Yesu akimukubita amaso yamuvuzeho ati dore umuyisrayeli utagira uburyarya!Natanaél at’unzihe?Yesu at’utarahura na Filipo ubwo warurimunsi y’umutini nakurebaga.Natanaél yahise yemera Yesu,ati Mwami wanjye kdi Mana yanjye....!!Nawe rero nakurarikira kujya kwirebera,ukareka kuvuga ibyo utahagazeho.Ababonye Yesu baramwemeye barakizwa Aliko abafarisayo kubwo kumugirira ishyali ntibamwemeye kugera nubu muri Israél barahali batamwera.Ubwo rero kuba musebya Rugagi ntibimukuraho kuba umukozi n’umuhanuzi w’IMANA.Kdi ntaw’ahatira kumuyoboka.
yooohhhh ubu se byashoboka ko anzurira mama wangeee!???? Ahaaaaaa
Paster avugako akorera imana arko nanone ntitwapfa gutesha agaciro ibyo abantu bivugira kuko nanone ngo ntakabura imvano
Wowe makanzu benjamin har ibyawe Rugagi yibye?ese nkawe ishyari rizakugeza kuki ?har ibyawe yibye uwo yasanze iwe ni nde akamwiba ?mwubahe umukozi w imana
ABAVUGA MUVUGE IBYO MUSHAKA MUBA MUGORA IMITIMA YANYU RUGAGI n umukozi w imana ntagusabye kuza murusengero rwe niba utamwemera funga umunwa wawe hari abandi bamwemera kandi singombwa ko mumwemera na yesu ntiyakunzwe na bose wowe ufite abo wemera bemere RUGAGI ntiyagusabye kumwemera naho kumwita umutekamutwe ujye ugerageza kugoronzora ururimi rwawe mbere yo kuvuga!!!
Imvugo niyo ngiro nareke kuvuga ahubwo natwereke ibikorwa.amarimbi yaruzuye bibaye aribyo byaba aribyizape.arikonge ibyo sibyemera nagato
uyu numutubuzi nkabandi ngo agiyekuzura abapfuye iburayi yabanje ikanombe na rusororo ubujuragusa.com


text:
Kuri uyu wa gatatu tariki ya 8 Werurwe 2017 wari umunsi mpuzamahanga wahariwe abagore. Mu muryango wacu wa RASAL, kwizihiza uwo munsi byaranzwe no guhererekanya ubutumwa burata, kandi bushimira abagore. Dore bumwe mu butumwa bwacicikanaga hagati y’abanyamuryango nkuko bwakusanyijwe na Madame Josette RUREMESHA MUTUYUBUTATU.
Umunsi mwiza
Umunsi mwiza kuri bashiki bacu bose tubana muri RASAL.
Muri ab'agaciro kandi mudufatiye runini!!!!
Yemwe bagore beza b'iwacu RASAL mwese umunsi mwiza!
Amahoro n'iterambere!
Murakoze chef turiho kubwanyu kuko ntacyo twakwigezaho tutari kumwe muri ingingo zitwuzuza natwe tukabuzuza!
Umugore wawe
Umugore wawe si intungane, mubabarire,
Umugore wawe ni impano, mwishimire,
Umugore wawe niwe nshuti yawe magara ikurutira bose, mubere inshuti,
Umugore wawe si umwanzi wawe, muhumurize, mwegere,
Umugore wawe si rusange, wimugereranya n'abandi,
Umugore wawe si indwanyi, ntukarwane nawe,
Umugore wawe ni umwizerwa, ntukamukoreho igenzura, ntukamushinje ibitamuhama, Umugore wawe ni inshingano yawe, mumenyere ibyo akeneye,
Umugore wawe akeneye ubufasha, mufashe,
Umugore wawe akeneye kwitabwaho, wimusimbuza TV, Facebook, whatsapp cg Twitter, Umugore wawe ni uw'agaciro, mwongerere agaciro,
Uzabazwa umugore wawe, mwiteho!
Bagore beza.
Bagore beza,
Bagore dukunda
Bagore tubana
Bagore mudusama,
Bagore mudutwita,
Bagore mutubyara
Bagore mutwonsa
Bagore babyeyi,
Bagore barezi
Bagore burere bwacu
Bagore nkingi zacu
Bagore banga ryacu
Ntibakabahe umunsi umwe kandi yose ari iyanyu
Mukomeza ubutwari
Murinde ubuzima
Murwanye ababwanga
Barata gusenya
No kwica buhinja
Bamubuza kuza
Kandi bo baratuye.
Mwonse abana imyaka 2 kugira ngo bazagire ubuzima Bwiza
Bagore beza
Aho muri hose
Aho mutuye
Mutange urugero rwiza mwambara mukikwiza nkabarezi b'Igihugu cyacu .
Urugo rwiza
Umuryango mwiza
Abagabo beza batera Igihugu kugira Abatware beza
Nimwe tubakesha
Bagore mwita kumuryango mutarabo gutaha mw'ijoro mukabyuka igicuku mugasigira abakozi banyu abana banyu
Igihugu gikeneye Abagore
Igihugu gikeneye Abagore bagihesha uburere bwiza haranira kuba muri abo
Umugore ni umugore akwiye kubahwa,
Kuko ubwitange bwe ku bana, ku mugabo, mu kazi, mu muryango, n’ibindi ntako busa!
Niyo mpamvu yitwa “MUTIMA W’URUGO”.
Umugore w’umutima
(Imigani 31)
“Umugore w’umutima asumbije agaciro amasaro meza!
Ashakashaka ubudodo n’ubuhivu bworoshye,
maze intoki ze zigashishikarira kuboha.
Amera nk’amato y’abacuruzi, ibimutunga akabikura kure.
Abyuka kare butaracya, agateganya ifunguro ry’abo mu rugo,
akabona gukwiza imirimo mu baja.
Yaba abonye umurima umushimishije akawugura,
akawuteramo imizabibu ibyawe n’urwunguko rw’imirimo ye.
Arakenyera agakomeza, ahasigaye agakora atikoresheje.
N’ubwo abona ibintu bye bigenda neza, na nijoro itara rye riba ryaka akora.
Ikiganza cye agicyamurira ku rubohero, maze intoki ze zigasingira ikizingo cy’ubudodo.
Amaboko ye ayaramburira abakene, akagirira ubuntu ababuraniwe.
Ntajya yikanga imbeho y’itumba, kuko abo mu nzu ye bose bambaye ibisusurutse.
Ubwe yibohera ibiringiti, umwambaro we ni hariri inoze y’umuhemba.
Umwete n’umurava ni byo bimuranga, maze ibihe bizaza akabirebana agatwenge.
Agira ubwitonzi iyo ajya kuvuga, agatanga inama zuje urugwiro.
Akurikirira hafi iby’urugo rwe, maze ntakunde kwicara nta cyo akora.
Ikimero kirashukana n’uburanga bugashonga, ahubwo umugore utinya Uhoraho ni we ukwiye kuratwa.”
Ukurusha umugore akurusha urugo
Ngo Ukurusha umugore akurusha urugo!
Ibaze nawe ntibavuze Cash!
Ntibavuze isambu!
Ntibavuze amashuri!
Ntibavuze V8!
Bisobanuye ko ibyo wagira byose udafite umugore mwiza, ndavuga ku mutima!
Ntacyo uba ufite uretse umuruho gusa! Stress!
Bagore beza muragahorana izidateka!
Ndavuga inka!
Muragahora museka amasaro agaseseka!
Muragahorana ubwuzu bwuzuye urugwiro,
ubakubise amaso niyo yaba yashavuye ahite amwenyura!
Murakavoma ku iriba ridakama, amapfa ntakabinjirire murugo!
Nimutege ingori mususuruke, kuko ari mwe munezero w’ababakunda!
Akabura Ntikaboneke ni Nyina w'Umuntu
(Indirimbo ya Buzizi Kizito)
Abariho mwese mujye mutekereza
Kutubaha ababyeyi ni icyaha gikomeye
Nta kiza nabonye nko kuba nicaye
Numvira mama wambyaye mufasha x2
R/Akabura ntikaboneke ni nyina w’umuntu
Akabura ntikabone ni nyina w’umuntu
Uko ari ko kose muto cyangwa munini
N’ubwo yaba ashaje cyane cyangwa yirabura
Mubi cyangwa mwiza cyangwa se inzobe
R/Akabura ntikaboneke ni nyina w’umuntu
Baca umugani ngo ntakiryana nk’akara
Burya aragukunda ni uko wowe utabimenya
Akubyara uri mubi ariko ntakujugunye
Wakora na bibi akemera agaseka x2
R/Akabura ntikaboneke ni nyina w’umuntu
Icyo arushije abandi bose ujya ubona
Ni uko yakonkeje ni uko yakureze
Mu bwana bwawe nta wundi ukurwanaho
Uretse akabura ntikabone wakubyaye
R/Akabura ntikaboneke ni nyina w’umuntu
Nyina w’undi iyo butarira aba nyoko
Nyamara bwamara kwira akaba rubanda
R/Akabura ntikaboneke ni nyina w’umuntu
Ibiryo byawe bigataha ku ishyiga
Kuko ari sahani uba waragabanye
R/Akabura ntikaboneke ni nyina w’umuntu
Wamubwira uti se maze nyongera
Yashyira akarikura ati genda uriharure
Bikagera aho nifuza umubyeyi wanyonkeje
Nti wazutse nkakubona ukampa ibyo nkeneye
R/Akabura ntikaboneke ni nyina w’umuntu
Data akambaza ngo ntacyo wasamuye
Nyiramubi agatanguranwa ngo nijuse
Simuvuguruze ngo ntacyo yampereje
Kugira ngo ejo mu gitondo atamenera ishyiga
R/Akabura ntikaboneke ni nyina w’umuntu
Data yabona nanuka ubwo akambaza
Nti isahani wanguriye sinyibona hafi aha
Ubanza yaragishiye mu bimuga hirya iyo
Injangwe n’imbeba byirirwa bikina x2
R/Akabura ntikaboneke ni nyina w’umuntu
Yabyumva akababara akirukana ishyano
Undi azanye we akaza ari kirimbura x2
R/Akabura ntikaboneke ni nyina w’umuntu
Umuruho wampamye nkiri umwana muto
Nintawurokoka sinzagira amahoro x2
R/Akabura ntikaboneke ni nyina w’umuntu
Nkongera ngasaba nti Rurema wandemye
Wanyoherereje umubyeyi wanyonkeje
Niba utabigize ukampamagara
Nkareba icyo intore zawe zaturushije x2
R/Akabura ntikaboneke ni nyina w’umuntu
Usa n'impinga isangwa
Usa n'impinga isangwa cyane
Mpinga yizihiye umuganji
Mufasha mu iremwa rya muntu
Wowe muganga umenya kuvura
Nubwo utigeze mu mashuri
Ufasha Imana kurema muntu
Mu kumubumba amezi icyenda
Ayo magorwa uyabamo cyane
Ariko ukemera uwo murongo
Uri umugore w'ingero nyinshi
Ukaba ngenga yo mu muryango
Ukaba icyita cy'umuzi-sano
Umunsi mwiza utagira icyasha
Ku batuvuye I bumoso bose!
Uri mwiza Mama
Koko uri mwiza si ukubeshya
Sinkurata bimwe bisanzwe
Abantu benshi bakabya cyane.
Amezicyenda mu ndayawe
Untwite ugenda wigengesereye
Udahuga wanga ko mpugana.
Ngo igihemvutse ntarareba
Umfureba neza ndanezerwa
Ngira ubushyuhe imbeho ntiyaza
Imbehe yanjye ubwo ikaba ibere.
Imirimo yawe ndayigutesha
Imiruho yanjye ndayigukwiza
Amarira yanjye ndayagutura
Ariko ukagira uti : ”Kirakibondo!”
Nzakurata uko bigukwiye
Ibere ryawe ni indahinyuka
Kukon dikesha ibyiza byinshi.
Amaraso meza ahorana ubusire
Umubiri mwiza utagira inenge
Bwa bugingo buzira indwara
Ngo ejo ntazabona nituye!
Murezi utanga urugero rwiza
Uri Nyampinga ukagira ubuntu
Ntabwo urambirwa kuntamika
Ntujya usiba no kunkorera
Nyir’urugwiro nzagushima
Mubyeyi impamo ntimpahamure.
Ururimi rwawe rugaba ituze
Urugero rwawe nzarutora
N’umuco mwiza njye nkwigana
Nzakurikiza isuku yawe
Mawe nshima uri Mudasumbwa
Sinakunganya undi mubyeyi.
Ishuri ryawe riruta ayandi
Ubwenge bwa mbere wantoje
Ni bwo nahereyeho njya kwiga.
Kutiganda mfasha n’abandi
Ibyo mbikesha umutima wawe
Ntabwo wangomwe urwo rukundo
Utagukunda Rugori rwera
Ntacyo yaba amaze mu Rwanda.
Mutima mwiza uzira umunabi
Ineza yawe ivamo urukundo
Sugira sangwa uri Rudasumbwa.
Abo wibyariye tukurate
Data azaguhe urugukwiye
Rumwe udukunda utizigamiye
N’uwaguhanze aguhore hafi
Azakurinde amakuba yose.
Ni ibyondangirijeho none
Ariko nzongera ngusubire
Kuko uri mwiza mawe nkunda.
Turashimira abagabo
Turashimira abagabo Bose uburyo batwitayeho kuri uyu munsi w'abagore, mwakoze cyane muri abantu b'umumaro kuri twe nimwe cyubahiro cyacu, Imana mwese ibahe umugisha, ijye ihora ibaha inema yo Kwita ku mbavu zanyu!! Mbasabiye umugisha kuva mu nkebe z’umutima.
J'aime ma Maman
Ma maman m'a dit un jour:
le bénéfice d'une mère n'est pas ce qu'elle gagne après la vente de ses marchandises.
Le seul bénéfice qui peut la pousser à taper sa poitrine avec fierté est de voir ses enfants réussir dans la vie.
Que Dieu fasse en sorte que nous soyons le bénéfice de nos parents.
S’il te plait n'efface pas ce message et envois le aux personnes que tu veux voir réussir comme je l'ai fait pour toi.
Si tu aimes ta Maman fais passer le message avec plaisir.
Moi j'aime ma Maman.
A MA MERE
(de Camara Laye)
Femme noire, femme africaine,
Ô toi ma mère, je pense à toi...
Ô Daman, ô ma Mère,
Toi qui me portas sur le dos,
Toi qui m'allaitas, toi qui gouvernas mes premiers pas,
Toi qui la première m'ouvris les yeux aux prodiges de la terre,
Je pense à toi...
Ô toi Daman, Ô ma mère,
Toi qui essuyas mes larmes,
Toi qui me réjouissais le cœur,
Toi qui, patiemment, supportais mes caprices,
Comme j'aimerais encore être près de toi,
Etre enfant près de toi !
Femme simple, femme de la résignation,
Ô toi ma mère, je pense à toi.
Ô Daman, Daman de la grande famille des forgerons,
Ma pensée toujours se tourne vers toi,
La tienne à chaque pas m'accompagne,
Ô Daman, ma mère,
Comme j'aimerais encore être dans ta chaleur,
Etre enfant près de toi...
Femme noire, femme africaine,
Ô toi ma mère,
Merci, merci pour tout ce que tu fis pour moi,
Ton fils si loin, si près de toi.
Femme des champs, femme des rivières
femme du grand fleuve, ô toi, ma mère je pense à toi...
La femme est la fleur de la vie
La femme est la fleur de la vie,
La lumière de la nuit,
Le symbole de notre existance,
La clé de notre attirance,
Une tendresse surprenante,
Telle une flèche envoutante,
La gardiènne de notre coeur,
Pour nous faire vivre un bonheur,
Sois eternellement bénie, Femme!!
Comment ne pas vous aimer!!!
Vous êtes nos mères,
vous êtes nos femmes,
vous êtes nos soeurs,
vous êtes nos filles,
vous faites les meilleures amies et les confidentes formidables,
votre sourire illumine nos coeurs et
votre rayonnement fait briller RASAL,
comment ne pas vous aimer!!!
Bashiki bacu dukunda
Bashiki bacu dukunda duhuriye muri uyu muryango mwiza RASAL, nizeye ko umunsi w'umugore ukomeje kugenda neza.
Igice gisigaye cy'uyu munsi nacyo cy'ingenzi cyane kize kubagendekera uko mubyifuza.
Nka basaza banyu turazirikana uruhare runini mudufitiye tukanabubahira ko hari byinshi mushoboye kandi mukora neza. Uwa 08/03 ubaye umunsi mugufi, ariko muri make TURI KUMWE.
Muhundwe imigisha!
Mwakoze bagabo bacu dukunda,
mbese uyu munsi kubera care
nahise numva ngomba kwihutisha umushinga rwose,
kuko ngomba kumva kuri ubu buryohe
mwanteye kwa jaluzi ukuntu!
Muri abagaciro bashiki bacu,
bagore bacu,
ba cheries beza
ba mama mutubyara
ba shangazi bacu
muzahora mutwambariye impumbya!
Byiza cyane!
Kuba umugore ni ibyagaciro, merci!
Erega ni mwe mwaduhaye ubuzima
Bivuze ko ari mwe dukomokaho,
mbese kuba turiho ni kubera mwebwe!


text:
Uwiringiyimana Théogène [Theo Bosebabireba] amaze iminsi mu bitaro mu Mujyi wa Kampala aho yatezwe n’amabandi akamukubita akamusigira inguma.
Uyu muhanzi yagiye i Kampala mu bihe byakurikiranye n’ihagarikwa rye mu Itorero rya ADEPR nk’igihano cy’amakosa ashinjwa arimo ingeso z’ubusambanyi, gutera abakobwa inda n’ibindi.
Kuwa 27 Mutarama 2018, Theo Bosebabireba yagiye kuririmba mu gitaramo yari yatumiwemo i Kampala mu bice byo hirya y’umujyi. Ubwo yari mu nzira ataha, yahuye n’agatsiko k’amabandi ashaka kumwambura ibyo yari afite ashatse guhangana arakubitwa ndetse aremwa ibisebe byinshi ku mutwe no ku maboko.
Yahise ajya kuvurirwa ahitwa Mukano Arbet ari nabwo inkuru yo gukubitwa kwe yasakaye mu Rwanda inakurikirwa n’igihuha cyavugaga ko ‘Theo Bosebabireba yashizemo umwuka’ ariko umuryango we wahise ubyamagana.
Mu mashusho Theo Bosebabireba yohereje i Kigali, agaragara yambaye ikositimu hejuru y’umupira wirabura n’ibipfuko ku mutwe no ku maboko; ahumuriza abakunzi be ababwira ko ubu yorohewe ndetse ko yavuye mu bitaro.
Yagize ati “Nyuma y’ibyambayeho, nyuma y’amakuba n’ibigeragezo nahuye nabyo, ubu ndumva ntangiye kugira imbaraga, ndumva ntangiye gukira mbyizeye. Ndizera ko ntazasubira mu gitanda kwa muganga cyangwa gusubira kuryamayo.”
Yanashimiye abantu bose bamubaye hafi mu gihe cy’uburwayi bwe, ngo hari abamusuye baturutse mu Rwanda n’abandi biganjemo abapasiteri bo muri Kampala bamufashije mu buryo bwose bushoboka.
Yagize ati “Ikindi nshimira Imana ni uko nabonye ubufasha bw’abantu, hari abantu bagiye bava mu Rwanda hari abapasiteri bagiye bava mu Rwanda bakaza bakansura muri iyi minsi ndetse n’abapasiteri ba hano muri Kampala bagiye bagerageza kungeraho bampa ubufasha butandukanye, Imana ibahe umugisha mwinshi.”
Theo Bosebabireba yanashimiye umugore we wamufashije cyane nubwo atabashije kujya kumurwaza. Ati “Ndashimira n’umudamu wanjye na we yagize icyo amarira nubwo atari hafi yanjye buri munsi.”
Uyu muhanzi amaze gusohora aya mashusho avuga ibyakurikiye gukubitwa kwe, havuzwe andi makuru avuga ko abapasiteri bakomeye muri ADEPR bamaze igihe mu mwiherero i Kampala ariko batigeze bamusura.


text:
Amavunane yo mu mutwe(stress) ashobora gutuma umera imvi ukiri muto
Ushobora kuba warabyumvise cyangwa bikaba ari ubwa mbere wumvise ko stress ishobora kugutera kuzana imvi imburagihe. Ubusanzwe icyegeranyo kigaragaza ko abagabo bamera imvi guhera ku myaka 30 naho abagore bakazizana hejuru y’imyaka 35 gusa bitewe n’akoko hari abashobora gutangira kuzimera munsi y’iyo myaka nkuko hari n’abazimera barengeje 50.
Stress ihurira he no kumera imvi?
Ibi kubisobanura neza turifashisha imwe mu mikorere y’umubiri wacu. Muri rusange umutwe wacu ufite imizi y’imisatsi igera ku 100000 kandi iyo mizi ihora yiteguye kumeraho imisatsi myinshi uko hagize ucika, nko mu gihe wiyogoshesha. Aho umusatsi utereye niho hari urwo ruganda rukora imisatsi aho uturemangingo dufatanyiriza hamwe mu gukora umusatsi ufite ibara ryirabura.
Uko kwirabura k’umusatsi bikaba biterwa nuko umubiri wacu urimo melanin iyi ikaba ari nayo ituma abirabura tudasa n’abazungu. Abagize ikibazo cyo kuvuka ari ba nyamweruburya bavuka ntayo bafite, nkuko n’abitukuza (abisiga mukorogo mu mvugo y’ab’ubu) burya baba bangiza melanin yabo.
Ubusanzwe rero melanin yo mu musatsi igenda igabanyuka uko umuntu akura aricyo gitera kuzana imvi uko ugenda usaza.
Ubushakashatsi rero bugaragaza ko stress imaze igihe yangiza uturemangingo twa melanocyte (aritwo tubyara melanin) nuko utwo turemangingo twabaga ku muzi w’umusatsi tukahava bigatera ko umusatsi uhinduka imvi. Iyo stress igabanyutse turagaruka maze umusatsi ugasubirana ibara wahoranye, ariyo mpamvu imvi zatewe na stress zidahoraho.
Ese abantu bose bazana imvi bakiri bato biterwa na stress?
Igisubizo ni oya. Kumera imvi bituruka ku mpamvu zinyuranye, muri zo hakaba harimo na stress. Kandi stress itera umusatsi kuba imvi si ya yindi iza igahita ikira ahubwo ni stress imara igihe, amezi cyangwa imyaka, kandi ntabwo ihita ihindura imisatsi yose umweru ahubwo ushobora gusanga ari umusatsi umwe cyangwa itageze ku icumi yahindutse gusa.
Mu gusoza twibutseko uretse gutera kuzana imvi imburagihe, stress igendana n’ibindi bibi nk’umuvuduko ukabije w’amaraso, umutima, kwiheba no kwigunga, ariyo mpamvu yitwa umwicanyi utuje. Niyo mpmavu kuyirwanya no kuyirinda ari ingenzi ku bantu bose.
Soma hano byinshi kuri stress.Ibimenyetso biranga stress ikabije, nuramuka ubibonye ntuzashidikanye gushaka ubufasha mu nzobere


text:
Perezida Kagame yabigarutseho ubwo kuri uyu wa Mbere yayoboraga inama ya Komisiyo y’Umurongo Mugari wa internet hagamijwe Iterambere Rirambye, ibereye mu Rwanda ku nshuro ya mbere guhera mu 2011.
Iyi nama yitabiriwe na Carlos Slim ufatanyije na Perezida Kagame kuyobora iyi komisiyo, na Houlin Zhao ubungirije, usanzwe ari n’Umunyamabanga Mukuru w’Umuryango Mpuzamahanga w’Itumanaho, ITU, abashimira imbaraga bashyira muri iyi gahunda.
Yagize ati “Kugira ngo Afurika igere ku bukungu yifuza bisaba ibikorwa remezo bijyanye n’umurongo mugari wa internet ubasha kugerwaho na buri wese mu bushobozi bwe.”
Yashimangiye ko uko ikoranabuhanga rikoreshwa ahandi hose haba mu bucuruzi, mu burezi no mu buzima, rishingiye kuri uyu murongo mugari wa internet, bityo hagomba gukorwa ibishoboka byose kugira ngo uboneke.
Yakomeje agira ati “Igihe tuganira kuri 5G n’ahazaza h’umurongo mugari, ibi tugomba guhora tubitekerezaho. Nitwe tugomba kuyobora izi mpinduka mu guhanga ibishya no gushyiraho gahunda n’uburyo kugira ngo umurongo mugari wihutishwe aho byatinze.”
Umukuru w’Igihugu yavuze ko bitewe n’ingano ya Afurika, imiterere yayo ndetse n’uburyo ituwe bituma bigaragaza ko hagomba gukoreshwa uburyo bwose bushoboka mu kugeza umurongo mugari kuri bose, harimo kwifashisha ibyogajuru, insinga zo mu butaka na telefoni zigendanwa.
Yavuze ko ibyo nibikorwa, abantu bazabasha gufatanya n’abandi basangiye intego nk’Umuryango wa Afurika Yunze Ubumwe n’Ubunyamabanga bwa Smart Africa.
Perezida Kagame yavuze ko abitabiriye iyi nama bemeye kongera iminsi bazamara mu Rwanda bakitabira Inama ya Transform Africa itangira kuri uyu wa Mbere.
Itegerejwemo abayobozi n’abikorera basaga 4000 baturuka mu bihugu 80, barakoranira muri Kigali Convention Centre mu minsi ine baganira ku “kwihutisha ikoranabuhanga mu ishyirwaho ry’isoko rusange”.
Amafoto: Village Urugwiro


text:
Uyu mugabo witwa Tugirimana Jean Pierre yafashwe n’ingona ubwo yari agiye kuvoma amazi muri Nyabarongo, akaba asize umugore n’umwana umwe.
Se wabo wa Tugirimana witwa Bangirana Celestin w’imyaka 66, yabwiye IGIHE ko, yababajwe cyane n’urupfu rw’umuhungu wabo agaragaza ko ikibazo cyo kutagira amazi mu kagari kabo kibakomereye, ko hatagize igikorwa ngo aboneka vuba, ingona zabamaraho abantu.
Umunyamabanga Nshingwabikorwa w’umurenge wa Mageragere, Ntirushwa Christophe we yihanganishije aba baturage bo muri aka gace ndetse anabizeza ko ibisubizo byiza biri mu nzira.
Yagize ati “ Icya mbere ni ukubihanganisha kandi turabizeza ko ibisubizo byiza biri mu nzira ndetse hari n’ibikorwa byarangiye gukorwa.”
Yakomeje asaba aba baturage kwirinda kuvoma muri Nyabarongo kugira ngo ingona zitabarya anabasaba gukoresha amavomo rusange aherereye ahitwa Nyakabingo, Gatovu na Kankuba mu gihe aka Kagari ka Kavumu katari kagerwamo n’amazi meza.
Ubuyobozi bw’Akarere ka Nyarugenge bwihanganishije umuryango wagize ibyago bunizeza abaturage ko ikibazo cy’amazi kiri hafi gukemuka burundu, bakareka kuvoma muri Nyabarongo cyane ko mu duce tumwe na tumwe tw’uyu Murenge yatangiye kuhagera aturutse mu muyoboro wa WASAC.
Abaturage batuye ahatagera umuyoboro wa WASAC bazagezwaho amazi ku bufatanye na Kompanyi ya Water Access Rwanda yatangiye kubaka amavomero ku nkengero za Nyabarongo mu tugari twa Ntungamo, Kavumu na Runzenze.


text:
Perezida w’Inama Njyanama y’Akarere ka Kamonyi Karuranga Emmanuel yemeje ko Udahemuka Aimable wari Meya wa Kamonyi yamaze kubashyikiriza ibaruwa y’ubwegure bwe asobanura ko nubundi bendaga kumweguza kubera imyitwarire ye idahwitse mu kazi no hanze y’akazi.
Kuri uyu wa 20 Kamena nibwo amakuru yasakaye avuga ko Udahemuka Aimable wari Meya w’akarere ka Kamonyi yeguye ku mirimo ye ariko Udahemuka we ntiyahise yemera ko ayo makuru ari impamo.
Perezida wa Njyanama Karuranga Emmanuel yemeje ko Njyanama yamaze kwakira ibaruwa y’ubwegure bwa Udahemuka avuga ko nubundi yabikoze nyuma yo kubona ko Njyanama yari iri hafi kumweguza kuko ngo atajyaga ashyira mu bikorwa ibyemezo bya Njyanama kandi akanarangwa n’imyitwarire idakwiye umuyobozi.
Karuranga Emmanuel aaganira na RBA yagize ati: “Ni byo yeguye, yanditse asaba kwegura ariko byatewe nuko n’ubundiyari azi yuko twendaga kumukuraho kubera impamvu zitandukanye, iya mbere ni uko yari amaze inshuro ebyiri ataboneka mu nama njyanama ariko akaba atashyiraga mu bikorwa ibyemezo bya njyanama.”
Karuranga yakomeje agira ati: “Ibyo rero byiyongeraga no kumyitwarire itari myiza yari amaze kugaragaza hano hanze, ubwo rero kuko yari abizi ko ibyongibyo bihari yanditse yegura.”
Perezida wa Njyanama avuga ko Udahemuka yagiye kenshi agirwa inama n’abo bakorana ariko akanga kuzikurikiza ndetse akanga no kwitabira inama njyanama inshuro nyinshi.
Ati: “Inshuro nyinshi abayobozi batandukanye uretse na njye baraganiriye kandi banamugiriye inama cyane cyane kuri ibyo bijyanye n’imyitwarire.”
Udahemuka Aimable
Perezida wa Njyanama yavuze ko Njyanama iziga ku bwegure bwa Udahemuka ikabufataho umwanzuro hanyuma mu gihe hataraboneka undi Meya wa Kamonyi, Visi Meya ushinzwe iterambere ry’ubukungu ni we uzaba akora imirimo Meya yakoraga.


text:
Hariho umugabo wari ushaje ariko akibanira n’ umugore we neza.
Umunsi umwe rero umugore kuko yari afite imisatsi miremire amusaba kumugurira igisokozo ngo ajye abasha kuyitunganya arusheho gusa neza. Umugabo biramubabaza kuko nta mafaranga yari afite ariko ntiyabyereka umugore gusa aramuhakanira ko atabishobora. Maze aranamubwira ati: “Dore n’ umukoba w’ isaha yanjye waracitse mbura uko nawusanisha nsigaye nyitwara mu mufuka.”
Umugore ntiyabitindaho cyane aramubwira ngo nta kibazo ubundi yikomereza imirimo yo mu rugo yari arimo atunganya.
Bukeye bwaho umugabo abyuka ajya gushaka ibiraka mu mujyi aho yajyaga ajya gupagasa maze mu masaha y’ ikiruhuko anyura ahantu bacuruzaga amasaha abasaba ko bamugurira iye ku mafaranga make kuko yari icitse umukoba. Barabimwemerera ni uko bamaze kumwishyura ajya mu isoko agura igisokozo umugore we yifuzaga. Ni uko ku mugoroba aragitahana.
Ageze imuhira rero atungurwa no gusanga umugore yamaze kwiyogoshesha asigaranye agasatsi gake katagomberaga igisokozo. Umugore yari yagiye muri salon abantu bajyaga baza gukoresha amaderedi (dreads) agurisha umusatsi we muremure kuko bawukeneraga maze agura umukoba w’ isaha y’ umugabo we wo gusimbura uwari ushaje.
Ni uko barahoberana n’ amarira atemba mu maso kubera ukuntu basanze koko urukundo rwabo rwarabaye akaramata.
ISOMO: Gukunda ni byiza ni n’ itegeko Imana yaduhaye gukundwa nabyo biraryoha ariko gukunda kandi ukanakundwa n’ uwo ukunda bisumbye byose. Ntitugapfushe ubusa urukundo tubonera muri byinshi haba urwo Imana idukunda ndetse n’ urwo dukundaa hagati yacu.
Muragakundana.
Mbifurije kugira icyumweru cyiza ku babishoboye mugasangize incuti zanyu munakomeza gukanda like kuri iyi page. Mushobora gusanga n' izindi nyigisho kuri iyi website:
ikizamini cy' umunsi: ninde watubwira ijambo rimwe gusa ushobora kubwira umuntu yarafite ibyishimo (moral) hanyuma agahita arakara cyangwa agacika intege kandi warikoresha kumuntu wari wihebye, ubabaye agahita yishima cyangwa akagira courage.
Hariho umugabo wari ushaje ariko akibanira n’ umugore we neza.
Hariho umugabo wari ushaje ariko akibanira n’ umugore we neza.


text:
Mu rwego rwo gufatira hamwe ingamba zo gukemura burundu ikibazo cy’abana bata ishuri n’abatarijyanwamo, kuri uyu wa 17 Mata 2018 mu karere ka Rubavu hatangijwe ubukangurambaga bw'uburezi bugamije gushishikariza abayobozi kuva ku mudugudu kugera ku murenge kugira uruhare mu gukemura ibibazo bitandukanye bibangamiye uburezi.
Atangiza ubu bukangurambaga mu murenge wa Cyanzarwe Umuyobozi w'Akarere ka Rubavu wungirije ushinzwe imibereho myiza y'abaturage Uwampayizina Marie Grace yibukije aba bayobozi ko uburezi bwiza bw'abana b'Igihugu ari inshingano zabo abasaba guharanira ko abana bose biga ntihagire n'umwe uta ishuri, bakafasha gufatira ifunguro hamwe n'abandi ku ishuri.
Yasabye kandi guharanira gukomeza kuba intangarugero. Yagarutse nanone ku kamaro k'amasibo mu gukemura ibibazo bitandukanye byugarije umuryango birimo nko kwitabira ubwisungane mu kwivuza, kwita ku burere bw'umwana kuva akiri muto no guharanira ko abana batayishuri barisubiramo. Aba bayobozi bijeje ko bagiye guharanira impinduka ndetse no kuba intangarugero muri byose


text:
Gicumbi: Ubuyobozi buti ’nta mavunja aharangwa’, abaturage bati ’araturembeje’
Abaturage bo mu Mirenge inyuranye igize Akarere ka Gicumbi bavuga ko amavunja abarembeje ariko ubuyobozi bwo bukemeza ko nta mavunja agaragara muri aka karere.
Nta byumweru bibiri birashira Perezida Kagame agaragaje uburyo arakariye abayobozi b’ibanze kubera ingufu nke bakoresha mu guhangana n’ikibazo cy’isuku nke n’imitangire ya serivisi.
Perezida Kagame ashinja aba bayobozi kudafata umwanya ngo begere abaturage bamenye ibibazo nyakuri bafite.
Mu minsi mike Umushyikirano urangiye, iki kibazo cyongeye kugaragara mu Karere ka Gicumbi, aho bamwe mu bayobozi b’inzego z’ibanze bihandagaje bakavuga ko nta mavunja akigaragara muri aka karere, mu gihe amafusho y’itangazamakuru agaragaza ubukana bw’iki kibazo.
Ibirenzeho kuri ibi abaturage bo ubwabo biyemerera ko barembejwe n’iki kibazo, ku buryo hari n’aho amavunja yarenze ibirenge akagera no ku ntoki zaa bamwe. Imirenge yugarijwe n’amavunja ni uwa Byumba n’uwa Miyove.
Amavunja mu rubyiruko muri aka gace ni make ugereranyije no mu bageze mu za bukuru. Bavuga ko babura ubafasha ngo abahandure amavunja, akageza ubwo afata ibice byose by’umubiri.
Umwe mu bakecuru bo mu murenge wa Byumba uyarwaye, avuga ku buribwe aterwa n’ayo mavunja agira ati “Iyo bindiye nshyiramo igikwasi nkipfumura aho andya,amaraso akava kandi sindimene, kubera uburibwe ngakomeza gukurikira nkahagira igisebe.”
Undi wo mu Murenge wa Miyove ati “No gukandagira sinkibishobora. Nahandurwa na bande se bana banjye ko mba njyenyine! Iyo hagize umpa udufaranga ngura utuvuta maze ngakaraba nkadushyiramo kugira ngo mpumeke.”
Umuyobozi w’Akarere ka Gicumbi wungirije ushinzwe imibereho myiza y’abaturage, Benihirwe Charlotte, yabwiye Kigali Today ko icyo kibazo cy’amavunja kitakigaragara mu karere ka Gicumbi kuva aho batangiriye ubukangurambaga.
Ati “Ikibazo cy’abaturage barwaye amavunja ntacyo ndabona muri aka karere, ntabwo ndakibona mu byukuri.
“Tumaze n’iminsi mu bukangurambaga kandi na n’uyu munsi turacyabukomeje, bwo kugira ngo dukangurire abantu gukurungira amazu yabo kugira ngo babashe kugira isuku.”
Dukurikire ukanda kuri Like
Ibitekerezo ( 5 )
oh lala. aya mavunja barebe ikiyatera (aho kwica Gitera wakwica ikibimutera).
abayobozi nibareke kubeshya ahubwo ni bave mubiro bakore akazi.kuko nibitaba ibya abaturage bo bazavuga ukuri
UMUFARANSA yaravuze ati:"La Politique,c’est l’art de mentir".Bisobanura ngo:"Politike,ni ubuhanga bwo kubeshya".TV1 yatweretse neza abantu benshi barwaye IMVUNJA mu Karere ka Gicumbi.Mu gihe Abayobozi ba Gicumbi bahakana bivuye inyuma ko "nta MVUNJA" ziba muli Gicumbi.Niyo mpamvu Yesu yasize abujije abakristu nyakuri kutijandika mu byisi (Yohana 17:16 na Yohana 15:18,19).Millions nyinshi z’abantu biyita Abakristu,nyamara bagakora ibyo KRISTU yatubujije.Urugero,president Nkurunziza yiyita UMUROKORE.Nyamara niwe ukuriye Imbonerakure zica abantu I Burundi.Reba mu Rwanda abirirwa "batekinika" imibare.Politike ni mbi.Iba igamije kwishakira umugati.Ubukristu butandukanye na Egoisme.
Sha ngewe sinkuzi ariko singushimye, uzige guhuza ibintu, nkurunziza n’uburokore na verses za bible watanz, ntacyo byakungura ku kibazo gihari. Nyamara nawe ubu uwareba ashobora gusanga hari byinshi ukora birusha ibya nkurunziza ahubwo ukuntu wamenye iyi mirongo ya bibiliya uzanashyiremo imbaraga utange igitekerezo cyaca ariya mavunja, wireba ku bibazo nawe vuga ngo ubu ndi ubuyobozi nakora iki?
bavandimwe babanyarwanda za muvuga ivyo iwanyu mureke kuvuga President wacu dukunda cane kuko atorwa natwebwe abarundi.ko mumwagiriza ubwicanyi mukaraba abo bahungiye aho iwanyu ntimurabe igitiri cabari mu burundi.akari mu mpene niko kari mu ntama ndaziko imigani tuyumva kumwe


text:
Abakobwa bajya mu mashusho y’indirimbo z’abahanzi mu Rwanda usanga bafatwa uko batari bitewe n’ibyo basabwa gukora muri ayo mashusho, bo ngo babikora babikunze kandi biranabatunze.
Ababikunda bishimira kumva ko indirimbo igezweho ayigaragaramo ariko iyo uganiriye n’abandi bakobwa bakubwira ko atatinyuka kujya mu mashusho y’indirimbo z’umuhanzi runaka ngo n’iyo yaba amukunda.
Abo babyanga bahuriza ku mpamvu zitandukanye bamwe ngo ntibyiyubashye, abandi ngo iwacu bambonyemo banyica.
Keza Terisky umukobwa umaze kujya mu ndirimbo nyinshi harimo ‘Mama’ ya Urban Boys, Pete Kidole ya Weasel na Radio na Urban Boys n’izindi nyinshi yaganiriye n’Umuseke.
We ngo abikora nk’umumwuga umubeshaho ngo abo babisebya ni ababijyamo bashaka kwiryohereza.
Uyu mukobwa kugira ngo yemerere umuhanzi kumugira mu ndirimbo ngo arabanza akumva uko iririmbitse, yayikunda ngo bakumvikana ibiciro.
Ngo kujya muri izo ndirimbo zitandukanye uretse kuba byaramwinjirije amafaranga ngo byatumye anatinyuka.
Ati “Byangejeje kuri byinshi. Icya mbere byatumye menyekana, byongera imbaraga mu kazi nkora ko kumurika imideli, byanatumye ntinyuka kandi abantu barabikunda bakampamagara bati tukubonye muri iyi ndirimbo.”
Ngo amafaranga akorera mu mashusho y’indirimbo agaragaramo ayabika ukwayo atitaye ku ngano yayo, ngo ni uburyo bwo kugira ngo amenye niba byarinjije menshi akayakoramo umushinga ubyara inyungu.
Keza yaboneyeho no kugira inama abakobwa bajya mu mashusho y’abahanzi bishakira kuryoshya cyangwa bashaka kugirana ubucuti na bo.
Ati “Umukobwa ujyamo abikunze, ari akazi bimugirira umumaro ariko hari n’abajyamo bishakira kurya Isi (kwishimisha) kuko aba ari nk’umufana w’umuhanzi. Uwo rwose bimubera igihombo.”
Yakomeje avuga ko icy’ingenzi ari ukumenya icyo ushaka ngo n’iyo waba ukunda umuhanzi mukabanza mukarangiza akazi, yenda nyuma mukajya mu bindi umwifuzaho.
Ngo abahanzi na bo ntabwo ari shyashya kuko bajya babambura amafaranga bene bariya bakobwa bakoresha mu ndirimbo.
Yanze kuvuga niba hari uwamwambuye cyangwa ngo avuge izina ry’uwo bambuye mu nshuti ze, ariko yavuze ko anenga abahanzi n’abajyanama babo bajya bambura.
Ati “Ndagaya umuhanzi wese cyangwa abajyanama babo bambura abakobwa kandi baba babakoreye akazi, bajye bamenya ko badukoresha kuko dusa neza, niba batwambuye bumva tuzakura he amafaranga yo kwiyitaho? Birambabaza, umuntu wese wambura uwamukoreye.”
Bonaventure KUBWIMANA
UMUSEKE.RW


text:
Muri iki gihe hizihizwa imyaka 50 u Rwanda rumaze mu muryango w’Abibumbye n’imyaka 67 uwo muryango umaze ushinzwe, birakwiye kurushaho kumenya neza iby’uwo muryango mpuzamahanga usanzwe umenyerewe ku izina rya Loni.
Ijambo « Umuryango w’Abibumbye (United Nations ) ryakoreshejwe bwa mbere n’uwari Perezida wa Leta Zunze Ubumwe z’Amerika, Franklin D. Roosevelt, mu nyandiko yiswe “Itangazo ry’Umuryango w’Abibumbye (Declaration of United Nations) ryashyizwe ahagaragara ku itariki ya 1 Mutarama 1942 n’intumwa z’ibihugu 26 zari ziteraniye i Washington DC muri Leta Zunze Ubumwe z’Amerika zirebera hamwe uko intambara ya kabiri y’Isi yose yarangira.
Loni yagiyeho isimbura undi muryango mpuzamahanga « League of Nations » nawo wari waragiyeho mu 1919 nyuma y’intambara ya mbere y’Isi yose, ukaba wari ugamije gukumira amakimbirane ayo ariyo yose hagati y’ibihugu kugira ngo hatazongera kubaho ukundi intambara y’Isi. Uwo muryango wari ufite icyicaro i Geneva mu Busuwisi ntiwashoboye kugera ku nshingano zawo kuko haje kubaho intambara ya 2 y’Isi yose.
Mu 1944, Intumwa z’u Bushinwa, u Burusiya, u Bwongereza na Leta Zunze Ubumwe z’Amerika zahuriye mu mujyi wa Dumbarton Oaks muri Leta Zunze Ubumwe z’Amerika, zungurana ibitekerezo ku ishingwa ry’Umuryango mpuzamahanga mushya wo kubungabunga amahoro ku Isi. Ibitekerezo byavuye muri iyi nama nibyo byagendeweho mu gutegura umushinga w’inyandiko y’amategeko cyangwa amahame shingiro (Charter) yagomba kuzagenga Umuryango w’Abibumbye umaze gushingwa.
Uwo mushinga w’amahame shingiro wanonosowe mu yindi nama yahuje intumwa z’ibihugu 50 mu mujyi wa San Francisco na none muri Leta Zunze Ubumwe z’Amerika mu 1945.
Ayo mategeko yaje gushyirwaho umukono ku wa 26 Kamena 1945 n’intumwa z’ibyo bihugu 50 byaje guhita byiyongeraho igihugu cya Poland, cyo kitari kitabiriye ya nama yo kunoza ya mahame shingiro ariko nayo yemerwa mu bihugu 51 byashinze Umuryango w’Abibumbye.
Umuryango w’Abibumbye washinzwe rero ku mugaragaro ku wa 24 Ukwakira 1945, ubwo ya mahame shingiro yari amaze kwemezwa burundu n’u Bushinwa, u Bufaransa, u Burusiya, u Bwongereza na Leta Zunze Ubumwe z’Amerika ndetse hamaze kuboneka n’ibindi bihugu biyemeza burundu, birenze icya kabiri cy’ibyari byarayashyizeho umukono (Biriya bihugu 5 ni byo bya nyiri cyicaro gihoraho mu nama ya Loni ishinzwe Amahoro ku Isi).
Itariki ya 24 Ukwakira 1945 ifatwa nk’itariki y’amavuko y’Umuryango w’Abibumbye. Iyo tariki ikaba yubahirizwa nk’umunsi mukuru wa Loni (UN Day) kuva mu 1948. Mu mwaka wa 1971, Inteko Rusange ya Loni yanifuje ko ibihugu biwugize byajya byubahiriza iriya tariki nk’umunsi w’ikiruhuko ; ariko kugeza ubu ibihugu byinshi ntibyubahiriza iki cyifuzo.
Nk’uko bikubiye mu mahame shingiro, Umuryango w’Abibumbye ubu ugizwe n’ibihugu 193 urangajwe imbere by’umwihariko no kwita ku mahoro n’umutekano mpuzamahanga, iterambere ry’ubukungu n’imibereho myiza by’abaturage ndetse no guharanira uburenganzira bw’ikiremwa muntu.
Tugarutse rero ku gihugu cyacu, twakwibukiranya ko u Rwanda rwemerewe runakirwa ku mugaragaro mu Muryango w’Abibumbye ku wa 18 Nzeri 1962 nyuma gato y’uko rwari rumaze gusubizwa ubwigenge bwarwo n’u Bubiligi, ku wa 1 Nyakanga 1962.
Muri rusange, ibihugu byinjira mu Muryango w’Abibumbye ku bushake bwabyo, nta gahato, bikurikiranye inyungu runaka biba byabanje kwibazaho. Ibi bivuga ko kwinjira muri Loni, bisabwa n’igihugu kigenga kandi kibyifuza, bigatangwa n’ibihugu biba biwusanzwemo.
Kuba rero igihugu kibonye ubwigenge, ntibisobanura ko gihita cyinjira mu muryango w’Abibumbye. Twatanga urugero rw’u Busuwisi buri kwizihiza muri uyu mwaka wa 2012 imyaka 10 gusa bumaze bwinjiye muri Loni, kandi bufite ubwigenge kuva mu 1848 !
Ubwo bushake bw’ibihugu bunakenerwa no mu kwinjira mu nzego cyangwa imiryago imwe n’imwe ishamikiye kuri Loni ; uretse ko hari naho igihugu gihita kiyinjiramo ako kanya mu gihe kinjiye muri Loni (Urugero ni nk’Ishami rishinzwe Ubucuruzi n’Iterambere / United Nations Conference on Trade and Development, UNCTAD). Ariko kandi hakaba n’izindi nzego bisaba ipiganwa rihanitse ndetse riri no ku rwego rwo hejuru mu by’ububanyi n’amahanga, kugira ngo igihugu gishobore guhabwa amahirwe yo kuyibonamo intebe. Aha ni nko mu Nama Inshinzwe Amahoro ku Isi (UN Security Council) u Rwanda rwatorewe kwinjiramo ku wa 18 Ukwakira 2012, mu gihe cy’imyaka ya 2013-2014 ; muri Komite Nshingwabikorwa y’Ishami ry’Umuryango w’Abibumbye rishinzwe Impunzi (UNHCR Executive Committee) u Rwanda rwakiriwemo ku mugaragaro ku wa 1 Ukwakira 2012 no mu nama ya LONI ishinzwe Uburenganzira bwa Muntu (UN Human Rights Council) n’izindi.
Mbere y’uko Umuryango w’Abibumbye ujyaho, hari indi miryango mpuzamahanga ikurikirana ibintu bitandukanye ku rwego rwa tekiniki yari yarashinzwe, nk’Umuryango Mpuzamahanga w’Itumanaho (International Telecommunication Union, ITU) washingiwe i Paris mu 1865 n’Umuryango Mpuzamahanga w’Amaposita (Universal Postal Union, UPU) washinzwe mu 1874. Iyo miryango kimwe n’indi yashinzwe nyuma y’uko Loni ijyaho, yagiranye na Loni amasezerano ataziguye y’imikoranire; ariko buri wose ukagumana ubwigenge bwawo. Kwinjira rero muri iyi miryango ntaho bihurira no kuba muri Loni: igihugu gifite uburenganzira bwo kuyijyamo no kuyivamo igihe gishakiye kabone n’iyo cyaba kitari muri Loni cyangwa kiyirimo.
Ibihugu bimwe byishakira inyungu kurusha ibindi muri Loni
Imyitwarire rero y’ibihugu mu Muryango mpuzamahanga uwo ariwo wose, waba Loni, amashami yawo cyangwa indi yose, irangazwa imbere ikanagengwa n’inyungu igihugu kiyibonamo.
Muri rusange kuba muri iyo Miryango bigira inyungu nyinshi ku bihugu biyigize. Ariko na none usanga ibihugu bizicuranwa, ibifite ingufu nyinshi bikifuza no gutwara inyungu zagenewe ibifite intege nke. Aha twavuga nk’ubusumbane bukabije bukunze kugaragara nko ku myanya y’abakozi igenerwa ibihugu muri iyo Miryango. Usanga ibyanditswe atari byo bikurikizwa.
Hari n’aho usanga inyungu za politiki zirenga ku mahame aba yarumvikanyweho yakagombye kugenderwaho. Usanga kandi hari n’aho igihugu gishaka gushimangira ubwigenge bwacyo ndetse no guharanira ibyo gihabwa n’amategeko yakagendeweho n’iyo Miryango, kibuzwa uburyo na bigenzi byacyo bifite ingufu nyinshi kubera za nyungu za politiki, bityo bikaba aka wa mugani wa ya mafi mato atungwa n’amanini.
Umwe mu miti yo kuvanaho ako karengane k’ibihugu bifite ingufu nke, ni ukwishyirahamwe ku ibyo bihugu bifite ingufu nke kandi bihuje ibibazo, bikimenya, bikagira ijwi rimwe; bityo kubimeneramo bikabera ikibazo gikomeye bimwe bishaka kubibuza uburyo.
Gusa ibyo nabyo akenshi ntibyoroha kuko ibyo bihugu by’intege nke usanga nabyo ubwabyo bisubiranyemo akenshi byohejwe n’ibindi bihora byifuza kwikubira twose; bityo “gucamo ibice kugira ngo utegeke” bigahabwa intebe izuba riva !


text:
>> Igihe cy'Adiventi
Amasomo yo ku cyumweru, icyumweru cya 1 cy'Adiventi, B
Isomo rya mbere : Iz 63, 16b-17.19b; 64, 2-7
Igitabo cy’Umuhanuzi Izayi
63, 16bUhoraho, ni wowe Data n’Umucunguzi wacu, ngiryo izina ryawe kuva kera kose. 17Uhoraho, kuki ureka duteshuka inzira zawe, tukanangira imitima yacu kugeza n’aho tutakikubaha ? Tugarukire, turi abagaragu bawe, turi n’imiryango y’umunani wawe.
19bNone iyaba wari ukinguye ijuru ngo umanuke! Imisozi yose yarindimukira imbere yawe, 64,2kubera ibintu biteye ubwoba waba ukoze tutabyiteguye. 3Nta na rimwe bigeze babyumva, nta na rimwe bigeze babibwirwa. Nta jisho ryigeze ribona indi mana ikora ityo, ngo irengere uwayizeye uretse wowe. 4Usanganira abishimira gukurikira ubutabera, bakwibuka bagakurikira inzira zawe. None waraturakariye kuko twagucumuyeho, ariko kandi tuzakizwa n’uko tugarutse mu nzira zawe. 5Twese twari nk’abahumanye, n’ibikorwa byacu by’ubutabera bimeze nk’umwenda urimo imyanda; twese twararabiranaga nk’amababi yahungutse, ibicumuro byacu bikatugurukana nk’umuyaga. 6Nta n’umwe wari ukiyambaza izina ryawe ngo yisubireho maze akwizirikeho, kuko wari wadukuyeho amaso ukatugabiza ibicumuro byacu. 7Nyamara kandi Uhoraho, ni wowe Mubyeyi, turi ibumba ribumbwa na we, twese turi igikorwa cy’ibiganza byawe.
Kuzirikana : Zab 80 (79), 2.3b, 15-16, 18-19
ZABURI
Inyik/ Mana tuzahure, ubengeranishe uruhanga rwawe maze dukire.
- Mushumba wa Israheli, tega amatwi wowe uyobora Yozefu nk’ubushyo,
- wowe wicaye hejuru y’Abakerubimu garagaza uwo uri we!
- Garagaza ububasha bwawe maze udutabare!
- Uhoraho, Mugaba w’ingabo, dukundire ugaruke,
- urebere mu ijuru witegereze,
- maze utabare uwo muzabibu.
- Urengere igishyitsi witereye,
- n’umucwira ugukesha imbaraga.
- Ikiganza cyawe kizahore kiramburiye
- kuri ya Ntore ishyigikiwe n’ukuboko kwawe,
- uwo mwana w’umuntu ugukesha imbaraga.
- Bityo ntituzongera kuguhungaho,
- uzatubeshaho twiyambaze izina ryawe.
Isomo rya kabiri : 1 Kor 1, 3-9
Ibaruwa ya mbere Mutagatifu Pawulo lntumwa yandikiye Abanyakorinti
Bavandimwe, 3tubifurije ineza n’amahoro biva ku Mana Umubyeyi wacu, no kuri Nyagasani Yezu Kristu. 4Mpora nshimira Imana yanjye kubera mwebwe, nibuka ineza yayo mwaherewe muri Kristu Yezu. 5Koko rero Imana yabasenderejeho ingabire z’amoko yose muri We, cyane cyane iyo kumumenya no kumumenyesha abandi. 6Bityo guhamya Kristu mukaba mwarabyikomejemo, 7ku buryo nta ngabire n’imwe y’Imana mubuze, mu gihe mugitegereje ukwigaragaza kwa Yezu Kristu Umwami wacu. 8Ni we uzabakomeza kugeza mu ndunduro, kugira ngo muzabe muri indakemwa kuri uwo munsi wa Nyagasani Yezu Kristu. 9Ni indahemuka, Imana yabahamagariye kugirana ubumwe n’Umwana wayo Yezu Kristu, Umwami wacu.
Ibango-ndirimbo ribanziriza Ivanjili : Zab 85 (84), 8
Alleluya Alleluya.
- Uhoraho twereke impuhwe zawe,
- kandi uduhe agakiza kawe.
Alleluya.
Ivanjili Ntagatifu : Mk 13, 33-37
+ Mariko
Muri icyo gihe, Yezu yabwiraga abigishwa be ibyerekeye ihindukira rye ati 33«Mwitonde, mube maso kuko mutazi igihe bizabera. 34Bizaba bimeze nk’umuntu wagiye mu rugendo, agashinga abagaragu be urugo rwe, akagenera buri wese umurimo we, naho umunyarugi akamutegeka kuba maso. 35Murabe maso rero kuko mutazi igihe nyir’urugo azazira, ari ku mugoroba, ari mu gicuku, ari mu nkoko cyangwa mu gitondo, 36kugira ngo atazaza abatunguye agasanga musinziriye. 37Ibyo mbabwiye mbibwiye n’abandi bose : Murabe maso !»


text:
1
BAVUGA IBITAGENDANEZA ABOBIRE BAKARAKARA, WIVUGIRA ....... REKA ABANYAMAKURU BAKORE AKAZI KABO BATUBWIRE UKURI KUBIBERA AHO TUTAGERA,
Aha uvuze neza koko!!!ibyo bintu abo bayobozi bihaye byo gutegeka ibyo abanyamakuru bagomba kuvuga n'ibyo batagomba kuvuga ni agahomamunwa ibyo ntibabyita itangazamakuru byirwa censure ka ndi bikoreshwa n'ingoma z'igitugu!! mureke abantamakuru bandike cyangwa batangaze ibyo babonye nibwo igihugu kizatera imbere ibindu byo mu birekere north korea.
Itamwa kora akazi kawe neza, ureke nabo bakore akabo. Nibateshuka ku mategeko y'igihugu, hari ubushinjacyaha buzabahamya ibyaha hanyuma amategeko abaagenere ibihano; ariko si wowe ugomba kubabwira uko bandika kuko nta bumenyi ubasumbya mu itangaamakuru. Ubu se abanyamakuru bazareke kwandika ko accidents z'imodoka ziyongereye zikaba zihitana benshi cyane, abanyamategeko mureberea, ngo aha ni ukugirango hatagira ucika intege ?
1


text:
Mu gihe ubutane bw’abashakanye bukomeza kugenda bubaho ndetse bigafatwa nka kimwe mu bisubizo bya burundu byo gushaka amahoro mu muryango, ibi bigira ingaruka zitandukanye ku bana baba bagiye kurerwa batari kumwe n’ababyeyi babo bombi.
Nk’uko itegeko ribigena, mu gihe habaye ubutane abana basigarana na nyina iyo batagejeje ku myaka 7, baba bayirengeje hagakurikizwa amikoro y’umwe mu babyeyi babo, ariko ibi nti biba bihagije ku burereumwana akenera.
Bimwe mu bibazo aba bana bahura nabyo harimo agahinda baterwa no kuba babona ababyeyi babo batabana, kandi babona ibyiza byo kugira ababyeyi bumvikana kuri bagenzi babo bangana cyangwa bigana.
Uretse agahinda, aba bana banahura n’ikibazo cyo kutabonerwa umwanya wo kuganirizwa ngo bagirwe inama, aho bamwe iyo badakurikiranywe neza ugasanga bishora mu ngeso mbi z’uburara no kunywa ibibyabwenge, ndetse bakanakurizaho kudindira mu ishuri cyangwa kuyavamo bitewe n’imirimo imwe n’imwe ituma umubyeyi atita uko bikwiye ku burere bw’abana.
Umunyabanga Nshingwabikorwa wa Komisiyo y’Igihugu y’Abana, Nyiramatama Zaina aganira na IGIHE kuri telefoni, yatangaje ko iyi Komisiyo igiye gushyiraho abajyanama b’ubuzima bw’abana mu midugudu kugirango bajye babasha kumenya imibereho yabo y’umunsi ku munsi. Yakomeje asaba ababyeyi ko batajya bereka abana urwango ruri hagati yabo, kuko bibahungabanya mu bwonko.


text:
Intege zaracitse nisunga inzu, intekerezo zanjye nzituma kure, nkibaza icyo ngiye gukora hari uwakomanze ntambuka ngana ku rugi, ngifungura nkubitwa n’ inkuba nsanze ari Michou wari kumwe na Ange, abana twiganye imyaka itatu y’ akahise tugatandukana dutsinze tronc commun,
Njyewe-“Ntibishoboka! Michou? Ange? Ninde ubarangiye hano?”
Michou-“Banza udusuhuze sha ibindi biraza nyuma”
Ange-“Gabby! Mbega wowe, abafundi babana bakiri ku gikwa koko? Habe no kunyandikira ibaruwa ngo nzajye kuyifaya ku kiriziya?”
Twese-“Hhhhhhh”
Maze kubahobera,
Michou-“Gabby! Akira twakire ibyo tukuzaniye, tubaye tukiva ku ishuri tugeze mu rugo dusanganizwa inkuru ko Papa wawe arwaye, Papa aturangira aho muba tuza kuguhumuriza”
Njyewe-“Yoooooh, murakoze cyane muri abana beza, ni kalibu muze mumusuhuze aryamye muri salon”
Nakiriye ibyo Michou na Ange bari bazanye twinjira mu nzu, basuhuza Linda baganiriza Papa ari nako baterura umwana wa Linda, amasaha akomeza kwicuma barasezera ndabaherekeza.
Mu nzira mbaherekeje tugana kuri arret bus,
Michou-“Sha Gabby! Komeza wihangane ndabona Papa wawe arembye, ariko se arwaye iki we?”
Njyewe-“Michou! Nubu rwose nanjye ntabwo mbizi gusa yagiye kwa muganga, ubu ari kunywa imiti”
Ange-“Eeeh! Harya Gabby! Wize gushushanya?”
Njyewe-“Yego, nagiye gukuza impano, ntubizi se ko byari ibintu bwanjye mu ishuri twigagamo”
Ange-“None se ubu uzabona akazi wowe ko bigoye?”
Njyewe-“Byose erega ni amahirwe, gusa byo ndanagakeneye kuko ubu nta handi tugiye kujya dukura, usibye mu mbaraga zanjye niz’ inshuti nkamwe”
Ange-“Sha, wihangane twe ubu akazi tugiye kugatangira, twategereje kurangiza gusa ariko humura nawe wenda uzakabona”
Njyewe-“None se namwe mubaye nkabo njya numva bareka kwiga bakigira kwishakira amafaranga? Ariko nanjye ndivugira ubu se nkanjye koko…”
Michou-“Sha nyine tuzabikorera rimwe nibyo bisigaye bigezweho, ubu gahunda ni murugo ku kazi, ku kazi ku ishuri, ku ishuri mu rugo”
Njyewe-“Ese? Ndabashyigikiye rwose mukomereze aho”
Twakomeje kuzamuka tugana ku muhanda, nkomeza kubashimira ko bari bitanze bakaza kureba Papa, tugeze aho imodoka zihagarara baransezera barinjira dutandukana gutyo.
Mu kugaruka mu rugo naje nibaza byinshi yewe ntangira no kwivugisha,
Njyewe-“Ariko se koko ubu njyewe mbaye uwande? Abandi bana dore barangije babona akazi njye ndangiza njya mu bibazo byo kurwaza Papa, karabaye isi igiye kumbona imfura ya Mateso!
Cyangwa wa mugani nahisemo nabi? Ubu se ko ndi mukuru nkaba ndangije no kwiga nicare dukomeze twitege ubufasha bw’ abandi? Oya ubu se naba ntandukaniye hehe na Linda utarize? Ahubwo se minerval yaba yarapfuye iki?
Ariko se ndarinda nganya kandi mfite Shaddy? Ko ntako atanyeretse ko afite umutima utuje ndetse yiteze kumpereza ikiganza kuki nakwitesha aya mahirwe cyane ko nta kindi abikorera?”
Nkiri muri ibyo numvise abantu basetse ndikanga, nibwo namenye ko narutanze abantu bari kunseka ngo ndi kwivugisha ndiyumanganya nkomeza kumanuka ngana mu rugo nkinjira mbona imodoka iparitse, yari Patrona.
Ninjiye munzu nsanga yicaranye na Linda,
Njyewe-“Eeeh! Ese mwadusuye? Muraho neza?”
Patrona-“Bite Gabby! Amakuru?”
Njyewe-“Ni meza”
Patrona-“Warabitsinze se?”
Njyewe-“Yego naragerageje”
Nicaye aho nanjye nkomeza kubura icyo mvuga, nagiraga ngo mvuge nkigarura nkubika umutwe, ntangira guca inzara ntafite, zinzi uko nubuye amaso mbona Patrona yihanaguye ibisa n’ amarira ndongera nubika amaso,
Patrona-“Basi se mwamugaburiye?”
Linda-“Yewe, rwose ntako ntagize ariko kubimira ni ikibazo”
Patrona yakomeje kwitegereza, hashize akanya Papa arahindukira aregama maze aravuga,
Papa-“Gabby nawe Linda, ntimukomeze guhangayikishwa n’ uburwayi bwanjye, niba nzakira nzakira, niba ntazakira kandi muzabe mwiteguye gukomeza kubaho, Imbere y’ Imana nshimiye uyu mabuja, guhera umunsi tuva mu byacu yatwitayeho, aduha aho tuba, ibyo kurya ndetse niwe wabaye uwa mbere mukundwaza,
Kuva nava mu nda ya Mama nibwo nabona ko hari abantu beza Imana yaremye, ari nabwo nabonye ko hari nabo satani yaritsemo nkanjye, nkaba ngeze aho gusiga inkuru mbi I musozi”
Linda-“Ese ko usa nuvuga ayanyima Papa? Oya wee”
Njyewe-“Oya Papa, uracyafite ubuzima ntabwo wari wasiga inkuru, amateka yawe uzayakosora Numara gukira”
Papa-“Gabby! Igihe nari mfite nabuze umutima, numvaga ko ibyo naruhiye ari ibyanjye n’ abana banjye, mama wanyu ntabwo nigeze muha agaciro yari akwiye kuko nibwiraga ko yansanze kubera ntunze muri macye nta rukundo nigeze muha ari nayo mpamvu namwe atarubahaye”
Papa akivuga gutyo yacishagamo agakorora cyane, amarira atangiye kutubunga mu maso ibyo kwifata kuri njyewe ngo ndi amagabo biranga, ntacyo naramiraga kuko ntari guhisha agahinda muri ako kanya.
Papa-“Mumbabarire, ubu nibwo mbonye amarira yanyu nkabona uburemere bw’ ubupfapfa bwanjye, ubu ntacyo ngikoze ngo nitwe umugabo, indwara yanjye ndayizi muhumure muganga yarayimbwiye”
Njyewe-“Ni iyihe Papa?”
Linda-“Papa! Tubwire, muganga yakubwiye ko urwaye iki?”
Papa yahise yongera arakorora cyane maze arongera ariyorosa, Patrona amaze guhugora arahaguruka,
Patrona-“Gabby! Ngwino nkubwire”
Twarasohotse tujya hanze asaba umushoferi kuba yiheje, twinjira mu modoka azamura ibirahure byose amaze kwitsa umutima arambwira,
Patrona-“Gabby! Mbere ya byose ihangane, Papa wawe ararebye kandi indwara ye uko biri kose yararengeranye…”
Njyewe-“None se mwaba muyizi ko ari mwe mwamwitayeho agifatwa?”
Patrona yaracecetse maze nanjye nkomeza kugira isoni n’ ubwoba bwo kumureba mu maso, hashize akanya,
Patrona-“Ntabwo mbizi ariko ndi umuntu mukuru, niyo mpamvu nagiraga ngo mbafashe kuko yari umukozi wanjye”
Njyewe-“Mabuja,…nako Mabuja wa Papa, rwose mwarakoze ntabwo twabona uko tubashimira, ariko ubu aho bigeze nanjye ni igihe cyo kwishyiriraho akanjye, mwaduhaye akazi, muduha inzu yo kwikingamo, ubu koko dukomeze tubagerekeho n’ imitwaro ya Papa? Oya…oya ni igihe cyanjye cyo kurwana inkundura”
Patrona-“None se ko bitagoye, mwamumpaye nkamujyana iwanjye hanyuma namwe mukomeza urwo rugamba rw’ubuzima, muzajya muza kumusura nta kibazo”
Njyewe-“Oya ahubwo niba bishoboka, mwampa akazi Papa yakoraga nkamusimbura nkajya mbona udufaranga two kumwitaho”
Patrona-“Ko nari narashatse undi muzamu se disi?”
Njyewe-“Yooooh, ndagahombye kabisa”
Patrona-“Ariko se ubundi ubwo umubyeyi nkanjye naha umwana akazi ko kurara andinze?”
Njyewe-“Icya mbere ni amafaranga erega, ibindi byo nanjye ntabwo ndi umwana ndakuze”
Patrona-“Ntacyo reka njyane Papa wawe, akazi ko uzakabona humura ntabwo aricyo kihutirwa”
Naracecetse hashize akanya katari gato,
Njyewe-“Ariko buriya ni umutima mwiza gusa cyangwa hari icyo mubikorera?”
Patrona-“Hhhhh! Nta kindi da, ucyetse iki se Gabby?”
Njyewe-“Uretse nanjye na Papa wambyaye ntiwumvise ko yivugiye ko ntawe yabonye nkawe?”
Patrona-“Humura nako buriya barahari nuko atigeze ahura nabo, ahubwo se urabyemeye mutware Gabby?”
Njyewe-“Ntaho nahera mbyanga, aho kugira ngo Papa azapfe kubera yabuze umwitayeho mujyane amahirwe aza rimwe”
Patrona yajyanye iryo joro Papa, mvuye kubaherekeza natunguwe no gusanga Teta mu rugo muhoberana urukumbuzi,
Njyewe-“Muraho Teta! Mbega ukuntu wabyibushye, Eeeeh! Uri ku micyo kabisa ntacyo narenzaho”
Teta-“Imicyo se shahu itagira Kate…”
Njyewe-“Nari ntangiye kumwenyura nibwira ko wenda waba uzanye agakuru keza none…”
Teta-“Hmm! Wahora ni iki ko nataye umutwe sha Gabby…”
Nicaye aho imbere ya Teta maze ako kanya ntangira kwibuka umunsi ntangira kubura umwe mubatumaga nishimira ubuzima bwanjye., uwo nari narasezeraniye kumukunda wenyine, uwo namenye nkagira amahirwe mu buzima…uwo nta wundi yari Kate.
Nibutse umunsi nageraga ku ishuri abana bose nkabaratira telephone nari nahawe na Shaddy, Kate niwe muntu nahamagaye bwa mbere ngo nemeze inshuti zanjye ko kuba ntatereta ku ishuri atari uburwayi ahubwo mfite igisabo najishe kure, ariko ntibyankundiye kuko nitabwe n’ umusore ndetse ambwira nabi, abandi baranseka nseba ntyo.
Kuva uwo munsi imitima yambanye myinshi, nitabaje Teta nawe ambwira ko dusangiye amarira atazi irengero rye, aranyihanganisha anyizeza ko agiye kubyirukamo ansaba gukomera nkiga nshyizeho umwete.
Umunsi nicuzaga ku nkombe y’ ikivu nibutse uko Teta yarambiwe agafata icyemezo cyo kubivamo ndetse nibuka n’ umunsi mva kwiga nkaruhukira iwabo ngatungurwa no kumva amagambo ntazibagirwa…muri ako kanya yangarutse mu matwi.
Teta-“Gabby! Uko undeba uku narahangayitse ndongera ndahangayika ariko aho bigeze nararekuye”
Njyewe-“Ngo?”
Teta-“Gabby! Ndabizi wakundaga Kate cyane, kuri njye yari murumuna wanjye umwe twateranye intwambwe mu buzima gusa ntiyari uwacu kuko yadutaye nkabo atamenye”
Njyewe-“Ntibishoboka?”
Teta-“Gabby! Umunsi ntangira guhamagara Kate nkitabwa n’ abandi nimero ikagera naho ikavaho nabuze amahoro, mfata inzira njya ku Kibuye aho yakoreraga, ngira amahirwe ngerayo mbaza umwe bakoranaga niba nabona Kate ariko arampakanira ambwira ko yajyanye na Boss muri mission muri Tanzaniya”
Njyewe-“Ngo iki Teta? Ngo Kate ajyana na Boss muri tanzaniya?”
Teta-“Yego! Ngo bajyanye ari batatu, Boss wabo, Kate nundi mukozi umwe w’ umuhungu bakundaga kuba bari kumwe kenshi, ngo barasangiraga mbega ngo bari inshuti magara”
Njyewe-“Oya Teta! Uwo musore ndamuzi, yitwa Cedric, Kate yamuhaye butamwa amugira inshuti isanzwe ashatse kongeraho ngenda barashwana ndetse no mu bukwe bwawe yaramuherekeje amubeshya ko aziranye na Cyusa ariko atahana umujinya kuko Kate yamubwiye ko ankunda, ahubwo niwe wihishe inyuma yo kubura kwe”
Teta-“Oya Gabby! Kate ntabwo ari umwana, iyo abona ko uwo musore atamushakira amahoro yari kugira icyo akora, ahubwo hari uwamushutse akagenda ubuhera”
Njyewe-“Oya..oya ntibishoboka, Kate ntabwo namubura burundu, ngiye gunshogoshera njye kumushaka”
Teta-“Oya Gabby! Tuza umutima, nubwo ukunda Kate ariko najye mukunda kurushaho, tuza ubanze ujye kwiga nzagerageza uko nshoboye”
Nkimara kwibuka ibyo byose…,
Njyewe-“Harya ngo wararekuye Teta?”
Teta-“Gabby! Niba Kate akibuka amateka yanjye nawe ndamutegereje yewe nemeye no kumwakira mu biganza gusa njye nararekuye pe, gusa aho ari disi Imana izamuhe guhirwa”
Njyewe-“Teta! Wari uzi n’ ikindi? Ngiye gushogoshera njye kumushaka”
Teta-“Oya se kandi Gabby! Nkaho watuje ukita kuri Papa wawe uriruka inyuma y’ ibyagusize, erega Kate ndamuzi naramureze, yahoraga ambwira ko yumva azibera hanze, aho yampindukiye nuko basi atagezeyo ngo ambwire ko atazagaruka”
Njyewe-“Ntibishoboka Teta! Kate ntiyahinduka, nzakomeza mutegereza ndabizi aracyankunda”
Teta-“Hmm! Nyamara wamenya ubwenge Gabby! Nako amahitamo ni ayawe reka ntahe dore nari nje gusura Papa wanyu none nsanze bamujyanye, Imana ishimwe kuri uriya mubyeyi witanze”
Twarahagurutse ako kanya urugi rurakinguka Shaddy yinjira yiruka aba aranyambiye Teta arikanga,
Shaddy-“Yambiiiii! Gabby! “
Njyewe-“Yambiii! Shaddy!”
Shaddy-“Hmmm! Maze nakurakariye, ubu se ko nari nakubwiye ngo nugera I Kigali umbwire wambwiye?”
Njyewe-“Umbabarire nageze hano nsanganizwa inkuru mbi yuko Papa yaremye, nibyo nahugiyemo”
Shaddy-“Ngo Pa..Papa…Papa wawe? Utambwira ko ari hano”
Njyewe-“Oya, urihangana usanze bamujyanye, ahubwo nzakujyana aho ari niba ushaka kumureba”
Shaddy-“Hhhh!, Oya nta kibazo Gabby! Kumusura se…eeeh ko ntinya abarwayi se koko Mana yanjye, oya…ahubwo nzagutuma ujye kumunsurira”
Njyewe-“Uuuh! None se cya gihe ko wamutahanye…”
Shaddy-“Hhhhhh! Umva Gabby ra, abarwayi n’ abasinzi se ni kimwe, Hhhhhh!”
Shaddy yakomeje guseka cyane Teta biramucanga maze ahita avuga,
Teta-“Gabby! Reka ngende nizere ko uzansura vuba, ndashaka ko tuvugana”
Ako kanya Linda yahise asohoka afite igikapu,
Linda-“Gabby! Njyanyena na Teta rero urabizi ko aribo bafite ubuzima bwanjye nubw’ umwana wanjye, sigara hafi ya Papa nizere ko nta kibazo uzagira Bro, sibyo”
Njyewe-“Ubu nsigaye mu nzu yanjyenyine?”
Shaddy-“Uuuh! Umusore nkawe se hari ikibazo? Njyewe ko nibana ndi umukobwa se?”
Teta-“Reka tugende ntiwirirwe uduherekeza kuko ufite umushyitsi, turi kumwe kuri telephone”
Bamaze kugenda Shaddy yahise yongera arampobera maze turicara akomeza kumfata ibiganza ari nako duhuza imboni, nongeye kubona neza ubwiza bwe busa n’ umutima we maze ndamubwira,
Njyewe-“Shaddy! Buri gihe iyo nkwitegereza nibuka uwo nabuze, nibuka umwari mwiza Imana yari yarangabiye akansha mu myanya y’ intoki, iyo nkureba nibuka ibanga namubikije, nkibuka umutima mwiza nkuwawe waturishaga uwanjye…yitwaga Kate”
Shaddy-“Hmm! Va kubakobwa b’ iki gihe Gabby! Barahindutse, uwo nyine yakwihishemo, uwakwereka ubu aho ari… ubu yirwa agutaranga mu bandi avuga uburyo uri feke sana…”
Njyewe-“Shaddy! Oya…oya Kate ntiyabikora”
Shaddy-“Wowe ntubizi reka nkumbwire…nako nta mwanya nabona wo kukubwira rekana nuwo mukobwa mubi ndahari ngo nguhumurize”
Njyewe-“Shaddy! Sinzi niba uko byagenda kose nabona undi umunyibagiza…”
Shaddy-“Gabby! Nyumva, nyitegereza, umva impumuro yanjye, urebe n’ indoro nkureba, wumve ibiganza bigufashe, unyemerere umpe iri joro ribe iryanjye nawe uhindure amateka”
Njyewe-“Oya…”
Shaddy-“Gabby! Ndagusabye ntiwiteshe aya mahirwe”
Naracecetse nongera kwitegereza Shaddy, nibutse amagambo yambwiye nitegereza indoro ye, mpumeka impumuro ye, nibaza icyo ndi cyo cyo kwanga ibyishimo bibonwa na bacye hashize akanya mwitegereza mbona azenze amarira ku maso maze mpita mbumbura umunwa,
Njyewe-“Shaddy! Ndabyemeye…………………………………………..
Ntuzacikwe na Episode ya 72 ejo mu gitondo


text:
Rubavu: Abagize Inama Njyanama basabwe kurangwa n’ubufatanye
Depite Anne Marie Nsabyemungu arasaba abagize Inama Njyanama y’akarere ka Rubavu guhora barangwa n’ubufatanye kuko bitabayeho ntacyo bageraho.
Ibi depite Nsabyemungu akaba yabitangaje ubwo yasozaga umwiherero w’Inama Njyanama y’akarere ka Rubavu w’iminsi ibiri waberaga i Kigufi mu murenge wa Nyamyumba kuva tariki 24-25 Gicurasi 2012.
Uyu mwiherero wafunguwe ku mugaragaro na Guverineri w’intara y’Iburengerazuba wabasabye gukorera hamwe, bagakemura ibibazo by’abaturage mbere na mbere kandi bagasobanukirwa imikorere y’inama njyanama n’imikoranire yayo n’izindi nzego.
Asoza uyu mwiherero Depite Nsabyemungu yashimangiye ko kuba akarere ka Rubavu kageze kuri 40% kesa imihigo ari kimwe mu byagombye kwishimirwa kandi umurava n’ubwubahane bikabaranga. Yagize ati “twese turi bamwe, turuzuzanya, dutandukaniye ku nshingano gusa. Burya nta muntu udafite akamaro, kuva kuri Perezida kugera ku muturage buri wese afite icyo ashoboye.
Depite Nsabyemungu akaba yashimiye inama njyanama ko ingengo y’imari y’akarere ka Rubavu ihagaze neza ndetse ko ariko karere konyine kadafite imyenda abakozi. Yasabye ariko ko bagomba gukemura ibibazo by’abaturage hakiri kare bakurikije amategeko ndetse bakanikuraho igisebo cy’uko aka karere kakivugwamo umwanda.
Umunsi wa kabiri w’uyu mwiherero ukaba wanatumiwemo abanyamabanga nshingwabikorwa b’imirenge na bamwe muri ba rwiyemezamirimo ku nshuro ya mbere kugirango batange ibitekerezo byo gukemura ibibazo.
Nelson Mbarushimana umuyobozi w’inama njyanama y’akarere ka Rubavu akaba atangaza ko muri uyu mwiherero basuzumye ibyagezweho nyuma y’inama ya mbere yabaye mu kwezi k’Ukuboza 2011, biga aho imihigo igeze, imicungire y’abakozi b’akarere, itangwa rya serivisi, umutungo w’akarere, ishoramari n’ibibazo by’abaturage muri rusange.
Mbarushimana ashimangira ko akarere ka Leta gahagaze neza cyane cyane mu icungwa ry’imisoro n’amahoro kuko yavuye kuri miliyoni Magana inani ikagera kuri miliyari na miliyoni 15.
Mu myanzuro yavuye mu mwiherero harimo gukemura ikibazo cy’umuhanda wa 5.5 km ujya ku Karundo ku irimbi rya Gisenyi, akarere n’abaturage babigizemo uruhare. Hazanakorwa ubukangurambaga ku kuringaniza urubyaro guhera tariki ya 30 Gicurasi. Kuri iyo tariki kandi hazaba hashyizweho amatara ku muhanda wo ku mupaka muto wa Gisenyi na Goma.
Inama njyanama ikaba yemeje kandi ko hagiye gutangwa amahugurwa ku bakozi b’akarere ku itangwa rya serivisi nziza. Inkengero z’umugezi wa Sebeya zigiye kubungabungwa, mu gihe kitarenze icyumweru abarimu na bo bagiye guhabwa amafaranga bemerewe ku munsi w’umwarimu.
Hashyizweho kandi komite igiye kwiga aho ikigo ngororamuco cy’abana b’abakobwa kizubakwa. Hemejwe kandi ko imirenge igiye kuzajya isurwa n’inama njyanama itunguwe bitewe n’uko hari aho abakozi badakora neza nko gutinda kujya mu kazi.
Abagize inama njyanama bose na bo bagenewe ishimwe ry’uruhare bagize mu kubaka akarere ka Rubavu, n’uko bagerageje kubahiriza inshingano zabo uko bashoboye.
Uyu akaba yari umwiherero wa kabiri w’inama njyanama y’akarere. Iya mbere yabereye mu karere ka Kicukiro mu Mujyi wa Kigali mu kwezi k’Ukuboza 2011.
Â


text:
Shabakaka Vincent yandikaga mu Kinyamakuru Kiberinka; umwuga w’ubunyamakuru yawutangiye mu 1990. Yarangwaga no gutinyuka kugaragaza ukuri, dore ko ari mu banyamakuru ba mbere batinyutse gusanga Inkotanyi aho zari zikambitse.
Shabakaka Vincent yashoboye gukora film docummentaire yise “Aho umwaga utari” yerekanaga uko ingabo za FPR zari zitwaye ku rugamba. Icyakora nyuma ya Jenoside iyo Filime ntiyongeye kuboneka.
Nk’uko tubikesha Inama Nkuru y’Itangazamakuru mu Rwanda, Shabakaka yitabye Imana mu gihe cya Jenoside tariki ya 09 Mata 1994. Umurambo we wabonetse mu 1996 maze ashyingurwa mu cyubahiro i Rwamagana.
Muri zimwe mu nkuru yanditse harimo iyo yanditse mu kinyamakuru Kiberinka nimero 13 yo kuwa 8 Gashyantare 1993 inkuru ikaba yari ifite umutwe ugira uti:” Kigali Yahindutse Beyrout”.
Dore uko iyi nkuru yari iteye:
“Manuka mubyeyi ntacyo uba interahamwe zawe turagusama”.
Ni byo koko HABYARIMANA natareba nabi Interahamwe ze “zizamusama” .
“Vuga ijambo rimwe gusa, uwo mutavuga rumwe acibwe umutwe”
Ikinani nacyo cyigaragambije mu kirere.
Kuri uwo munsi uteye ubwoba (20/01/1993), mu gihe ijuru rya Nyarugenge ryari ryijimye kubera induru n’imiborogo, Habyarimana we yafashe kajugujugu maze atambagira ikirere hejuru y’Umujyi wa Kigali kugirango yereke Interahamwe ze ko azishyigikiye. Indege yikozaga mu ry’agacu ikamanuka yakaryamye hejuru y’Interahamwe zakoraga amarorerwa maze zikarushaho gukaza umurego. Nuko urusaku rw’indege n’amasasu y’Abajandarume n’imiborogo y’abatabaza biba uruvange, Kigali ihinduka Beyrout. Abenshi twari twabuze aho turigitira, twari dufite ubwoba ko Ikinani kigiye kutumanuriraho amabombe.
Abashoboye kubyitegereza biboneye Ikinani kigenda kiramutsa Interahamwe na cya kigare cyabugenewe. Nguko uko umubyeyi mwiza arinda abana ashinzwe !
Interahamwe za Habyarimana ni bantu ki?
Interahamwe ni izina ry’umutwe w’urubyiruko rw’abasirikare bitwa aba « GP » (Gardes Présidentiels) biyemeje kurwanira Habyarimana, kugirango ashobore kuramba ku ngoma maze nabo abagororere ibyo birira.
Izo nterahamwe zigaragara cyane cyane mu bana b’abasore n’inkumi b’imburamukoro cyangwa se bakora akazi k’ingufu z’amaboko kuko benshi muri bo batagize amahirwe yo gukandagira mu ishuri (kandi bitewe n’uwo barwanirira!).
Ni agatsiko k’abantu bitwaje intwaro, bamwe batera ingo z’abaturage nijoro, ubu basigaye batera ku manywa y’ihangu bitwaje imyigaragamyo bagasahura, bakagusiga uri intere cyangwa intumbi.
Iyo wumvise iryo zina «Interahamwe» wagira ngo ni abantu b’ibihangange, ariko iyo ubabonye ukitegereza n’ibyo bakora, usanga iryo zina ritabakwiriye. Ahubwo aho kwitwa Interahamwe bari bakwiriye kwitwa « Interabwoba ».
Interahamwe zari ziremye udutsiko mu mayira yose yinjira mu mujyi, zihagarika uwigendera wese ngo nazane ikarita ya MRND, yayibura bakamushora intoki mu mifuka bakayeza. Bambuye abantu amafaranga utayafite bakamwambura imyenda, isaha, indorerwamo, imikufi yo mu ijosi, inkweto n’ibindi, barangiza bakamudiha yamara kunoga bakajugunya ubujunde ku muhanda. Biratangaje kubona umwana w’insoresore asandaza imbaga y’abantu akabafungira inzira, yakora hasi gato bakayabangira ingata ngo atatumara. Ubwo akaba abonye umwanya wo gusahura no kwambura akoresheje iterabwoba.
Ni ibihe bimenyetso biranga Interahamwe ?
Kubera ko abenshi muri bo ari insoresore, ba kigingi, ba mayibobo, abakina kazungu (urusimbi rw’amakarita), abakarasi, bamwe bahurira mu muhanda birahira « Ndagaswi », ntibatinya gukora amarorerwa kuko uburere bafite butuma badatinya umugayo. Barangwa n’umwenda w’igitenge cy’amabara y’uruvange badodeshamo igishati kinini n’ipantalo y’impari bingana bwa buryo bw’Abasenegale.
Baba bitwaje amahiri, ibyuma by’imitarimba, ingiga z’ibiti, imipanga, inkota ziri mu rwubati bitwaza ukagirango ni inkoni zisanzwe. Iyo bashaka gukora amarorerwa bipfuka ibitambaro mu maso kugirango batamenyekana. Baba bishumitse munda umugozi (cordollette) wa gisirikare (dore ko n’abenshi muri bo ari aba G.P).
Iyo myenda yabo bayidodesha ku buryo bagenda bayogamo, bigatuma bayihishamo izindi ntwaro zihambaye : Amagerenade, inkota za gisirikare bita bayoneti, imbunda za masotera (pistolets). Kenshi usanga bahetse uruhago ku mugongo babitsemo amabuye n’ibindi bikoresho by ‘intambara. Urwo ruhago ni narwo basahuriramo ibyo bambura abahisi n’abagenzi.
Shabakaka Vincent yandikaga mu kinyamakuru KIBERINKA. Yavutse tariki ya 31 Gicurasi 1952, avukira ahitwaga Bunge, Komini Nyakizu, Perefegitura Butare. Amashuri abanza yayize ku ishuri ribanza rya Bunge, yiga icyiciro cya mbere cy’amashuri yisumbuye mu Byimana nyuma akomereza muri “Groupe Scolaire de Butare”, aho yize indimi “Section Littéraire”.
Arangije yigishije aho bita kwa Kadafi i Nyamirambo, akora kuri gasutamo (Douane) yo ku Kanyaru ndetse no ku Gisenyi. Yashakanye na Musefano Marie Chantal mu 1979, babyarana abana batatu.


text:
KANDA HANO UREBE VIDEO
Urukundo ni nk’ubusitani bw’indabo, bukeneye kubagarirwa no kuhirwa buri munsi. Kubaka urukundo rero ni uguhozaho, ari yo mpamvu hari amagambo make ushobora gohora ubwira umukunzi wawe akarushaho kugukunda no kukwiyumvamo.
Iyemeze ko igihe cyose uzaba ufite uwo ukunda, yaba umuhungu cyangwa umukobwa, uzajya umubwira amagambo akurikira bizatuma igihe cyose muzaba muri kumwe bibanyura mwembi.
1. Ndagukunda
Iri jambo ni ijambo ryoroshye kandi rikwiye kubwira umukunzi wawe, gerageza kujya uribwira umukunzi wawe igihe agusekeje cyangwa igihe akoze ikintu cyikwibutsa impamvu muri kumwe.
2. Nari ndi kugutekereza
Ni byiza kubwira umukunzi wawe ko uba umutekereza n’iyo mu tari kumwe , nubona ikintu kigushimishije uyu munsi kimumenyeshe
3. Wiriwe ute?
Imenyereze kubaza umukunzi wawe ibibazo ahura nabyo mu kazi ke ka buri munsi ,mubaze kuri mugenzi we bakorana batumvikana cyangwa akazi gakomeye yakoze uwo munsi, umuhe umwanya nawe akugezeho ibyifuzo bye.
4. Nifatanyije nawe
Humuiza umukunzi wawe umwereka ko utamuri kure mu byo akora, kandi ko ushyigikiye ibyemezo bye. Mubwire ko umuri hafi mu nshingano ze, mwereke ko muri ipfundo ry’urukundo rizabyara umusaruro.
5. Waberewe
Niba mukundanye igihe kirekire birororshye kwiyibagiza byinshi kandi ni ngombwa kwibutsa umukunzi wawe ko yambaye imyenda igushimisha unamwereke ko ari yo mpamvu wamuhisemo.
6. Mbabarira
Buri muntu akosa mu gihe runaka ku buryo rimwe na rimwe twisanga tutari mu kuri, twakoze ibidatunganye; impaka rero nta mwanya zikwiye guhabwa mu rukundo. Rero saba imbabazi igihe ukosheje, saba imbabazi z’uko wababaje umukunzi wawe, saba imbabazi yewe n’iyo yaba atari ikosa ryaguturutseho.
7.Ntawe musa
Umukunzi wawe bisaba ko aba inshuti magara yawe,niba utifuza gutemberana nawe ubwo ntibyagakwiye ko mugirana n’imishyikirano cyangwa ibiganiro biganisha ku rukundo. Umvisha umukunzi wawe ko ari ingenzi kuri wowe ndetse ko nta muntu wamugereranya na we ku isi, ko ariwe ubaruta bose.
8. Nkunda ibitekerezo byawe
Ujye ubwira umukunzi wawe ko ukunda ibitekerezo bye, mumenyeshe ko ubona ari umunyabwenge uzi gukundana anafite impano nyinshi.
9. Ndakubaha
Nk’uko habaho umubano w’abakundana, icyubahiro ni ngombwa hagati y’abakundana, muhe umwana wo kukugira inama no kuguha ibitekerezo,umuntu iyo yumva ko yubahwa yiyumvamo ibyishimo akanumva ameze neza.
10. Ijoro ryiza
Turi mu gihe itumanaho ryorohejwe cyane ku buryo umuntu ashobora kohereza ubutumwa bugufi bukagera hose mu gihe gito. Nta mpamvu n’imwe ishobora gutuma utabwira umukunzi wawe uti “Ugire ijoro ryiza” igihe ugiye kuryama. Mumenyeshe umutekereza n’iyo mwaba mwiriwe mutaganiriye.
MUHIMPUNDU Chantal


text:
Hashize umwaka ibinyamakuru bikomeye bitangaza ibyerekeye abantu bahuza ibitsina na za robo. Ubundi birumvikana ko abantu bashinzwe gutangaza amakuru, batangaza ibintu nk’ibi bidasanzwe. Ariko uburyo babikora usanga ari ubutuma abantu bafata ibi bikorwa nk’ibisanzwe (normals), ibi bikaba byatera bamwe,kubyitabira.
Urugero twafata ni nk’urwa Helen , wanditse umwandiko uvuga ko imico n’imyifatire y’abantu yagiye ihinduka cyane, ku buryo muri ibi bihe biri imbere, bitazaba bitangaje ko abantu bahuza ibitsina na za robo, ndetse abantu bakazashobora kugirira urukundo izo robo, kubera technologie izaba ihambaye, aho abantu bagenda bakora za robots zishobora kugirana ikiganiro na ba nyirazo, bakaziha n’imyifatire, n’ishusho isa cyane n’iy’abantu.
Nubwo rero uyu mugore Helen atangaza ibi nk’ibintu, bishobora kuba, ibinyamakuru byinshi bitangaza izi nkuru, nk’ikintu cyiza tugomba gutegereza, bakabifata nk’ibintu bisanzwe, mu buryo byaganisha abantu kubyifuza. Ibyo binyamakuru usanga bikururira abantu kwitabira icyo cyaha, kuko iki ari icyaha, Imana yanga cyo gukoresha imibiri mu buryo itagenewe.
Umwanditsi David Levy, we yanditse avuga ko mu myaka iri imbere, abantu bazashobora kujya bashyingiranwa na za robo, akavuga ko icyo gihe abantu bazagira ubuzima bwiza ngo kuko nk’abababaye baba bonyine badafite abo bakundana nabo, bazajya babona inshuti nk’zo za robo, zibamara irungu.Ibyo rero byo kwerekana ko ababa bonyine bakeneye za robo ngo bivure, ari ukuyobya abantu. Icyo bakeneye ni Yesu Kristo mu buzima bwabo, si ibikinisho.
Iperereza ryakozwe muri 2014 ku bantu 2000, mu gihe hakorwaga za robo ziswe “Aimost human”, ikiri hafi kuba nk’umuntu, ryerekanye ko umuntu umwe kuri batandatu yemera ko yahuza ibitsina na robo.Amahirwe cyokora nuko ubu hari abantu batari bake bahagurutse bakarwanya ibi. Nka Kathleen Richardson yatangije igikorwa cyiswe Against Sex Robots, Kurwanya imibonano mpuzabitsina na za robo, agira ati:” Abasambanya abana, abafata ku ngufu, abadashobora gusabana n’abandi bantu, icyo bakeneye ni ukuvurwa si ibikinisho”
Abantu rero bakwiye kwirinda mu byo basoma byose, bakayoborwa buri gihe na Mwuka w’Imana, ngo barondore ibyo basoma.
Christian N.
Ibitekerezo
Imana irema umuntu ntiyamuremeye igikinisho ahubwo yamuremeye umutu ariwe Eva imukuye mumugabo ariwe Adam. Ibyo abantu bifuza bihabanye n'umugambi w'Imana ubwo rero ababyifuza nimubareke basohoze ibya nditswe mu ijambo ry'Imana Kuko ubu turi mubihe bigoye kwihanganira 2timothy 3:1 Kanda hano umusubize
ibyo nibya sodomo nagomora nibitsindwe Kanda hano umusubize
ISIRAHIRIMYE,YEMWEBWOKO,BUTUNVAMUGANDUKIRIMANA,UMURIROURABARINDIYE Kanda hano umusubize
Birababaje,Namwe murabona iyi si yacu aho ijya.Nubwo benshi badashaka kubyemera,birajyana ku mperuka.Impamvu imana yashyizeho umunsi w'imperuka,nukugirango izakureho abantu bose banga kuyumvira.Kugirango abazasigara bayumvira,bazabe mu isi izaba paradizo.Ntibazongera kurwara,gukena,gusaza,gupfa,etc... Isi izamera nk'ijuru,aho batarwara,badasaza cyangwa badapfa.Niba ushaka kuzaba muli paradizo,hinduka ushake imana ushyizeho umwete,witandukanye n'aba bakora ibyo imana itubuza. Kanda hano umusubize


text:
Ahahoze urugo rw’uyu wari umugore w’Umwami Musinga, harasenywe ndetse ubu nta kimenyetso cy’inyubako gihari, uretse ikibuga uhasanga n’urukuta rudafite ikindi kiruranga.
Umuyobozi wungirije w’akarere ka Muhanga ushinzwe imibereho myiza y’abaturage, Mukagatana Fortunee, usanzwe unavuka mu murenge wa Shyogwe, avuga ko Kankazi wari utuye muri uyu murenge mu kagali ka Mubuga, yagaragaje ubutwari bukwiye kuranga umugore w’Umunyarwandakazi.
Mbere Musinga yari yaramutuje ahitwa mu Kigabiro naho mu karere ka Muhanga, umuhungu wabo Mutara Rudahigwa waje kubatizwa Charles Leon Pierre, amaze kwima ingoma mu 1931, aza kumwimurira muri aka kagali ka Mubuga, aho yabanaga n’umuvandimwe we Kabanyama Immaculata.
Mukagatana yagize ati “Nk’umugabekazi, aha yari akeneye iby’ingenzi kugira ngo ahature. Yari ahafite inzu za kijyambere zubatse n’amatafari ahiye zisakaje amategura, ariko nta mashanyarazi yabagamo. Ariko hari hari amazi bari baravanye hano hepfo mu gishanga bakayayungurura. Kubera ko yari umugabekazi mwiza wayoboraga neza, ayo mazi ntabwo yayihariye.”
Ahavugwa ko ariho Kankazi yari atuye, ubu hari ikibuga n’urukuta ruhagaze, ababizi bakavuga ko rwari inyuma y’urugo, rukoze neza ruriho amazi abashaka bose bazaga kuvoma ntawe usabye.
Akomeza agira ati “Muri uko gutura hano yari umukirisitu cyane ko n’umuhungu we Rudahigwa yari yarabatijwe, akagira n’imodoka imujyana gusenga i Kabgayi mu gitondo, ni hano hafi.”
Kankazi kandi ngo yagiraga ibirori bimutaramira, amatorero yo hafi aho akabigiramo uruhare ndetse abenshi bakagororerwa, bagatunga inka batyo.
Azwiho kandi kuba yarajyaga kuzanira abana amata i Gitarama ndetse n’iwe akayakiriza abana, agafata igihe kinini asura abaturanyi be ndetse agatoza abandi bagore gutegura, n’ubwo iwe habaga hateguye impu mu gihe abandi bakoreshaga ‘inyegamo’.
Ubutwari bwe bugiye gusigasirwa
Mukagatana yavuze ko nk’akarere aho yari atuye bahafitiye inyigo izarangirana na 2017 yo kuhubaka inzu ndangamurage igaragaza iterambere ry’umugore w’Umunyarwandakazi, nubwo isambu yari atuyeho abaturage bagiye bayihaho.
Ati “Hano hari umushinga wo kuhakora, Kankazi yabaye umugore w’intangarugero, twese turabizi ko abagabekazi igihe abana babo babaga ari batoya, babayoboreraga. Kankazi icyo yaragikoze kandi yayoboye neza. Ubwo yabaye umugore umwe mu bayobozi b’u Rwanda bayoboye neza.”
Yavuze ko uretse n’uburyo Kankazi yabanaga n’abaturayi be, yabaye umugore wayoboye neza mu gihe ubwami bwari mu nzira bubisa repubulika, ku buryo amateka ye adakwiriye kwibagirana.
Ati “Amafoto tuzabona y’abagore babaye mu buyobozi mu gihe kuva mu gihe cya cyami kugeza hano tuzayafata tuyashyiremo, ibikorwa bagiye bakora tuzabifata tubyanduke tubishyiremo, hanyuma nitunarangiza kandi twerekane ibikorwa abagore bagiye bagiramo uruhare muri iki gihugu.”
“Iyo ni inzu umuntu yakwinjira muri Muhanga, yakwinjira kwa Kankazi akavuga ngo ndashaka kumenya imibereho y’umugore wo mu Rwanda wa kera, akaza akabisanga hano. Icya kabiri, umugore wo mu Rwanda agomba gukomeza gutera imbere. Aya mazu hazaba harimo iyo nzu ndangamurage, ku ruhande hazaba harimo ikigo cy’amahugurwa, izajya ifasha abagore n’abari kurushaho kwihugura mu myuga ya kigore iteza imbere.”
“Muri ya mateka y’igihugu ni ukugira ngo ataducika. niba abagore baradodaga, badode. Niba barabohaga, babohe, ariko babohe ibizamutse hejuru. Niba ari ugukora imitako nibatake, kubera ko umugore w’Umunyarwanda yaratakaga inzu ye ikaba nziza.”
Aha hantu ni hamwe mu habitse amateka y’igihugu, Ikigo cy’Igihugu cy’Iterambere, RDB gikomeje gukangurira Abanyarwanda gusura bakamenya amateka habitse, mu gikorwa yise ‘Tembera u Rwanda’, kugira ngo banyarwanda ubwabo bazabiratire Abanyamahanga.
Muri izo gahunda, ikigo Wilson Tours, cyateguye ko buri mpera z’icyumweru kizajya gifasha Abanyarwanda batandukanye gusura ibice nyaburanga binyuranye bakamenya amateka yabo, aho kugira ngo ubukerarugendo bukomeze kwiharirwa n’Abanyamahanga.
Icy kigo kivuga ko gusura ibice nyaburanga by’igihugu bitagikwiye gufatwa nk’ibihenze, kuko nko mu 35 000 Frw Abanyarwanda bishyura bahabwa imodoka ibatwara, kwinjira aho gusura, kubafasha muri urwo rugendo n’amafunguro ya mu gitondo.